Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi Il-Programm Qafas għar-Riċerka u l-Innovazzjoni - Orizzont 2020 (2014-2020) /* COM/2011/0809 konč. - 2011/0401 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Is-sett ta’ proposti għal “Orizzont 2020”, li ġie mfassal kompletament f’konformità mal-Komunikazzjoni tal-Kummissjoni ‘Baġit għall-Ewropa 2020’[1] jappoġġa kompletament l-istrateġija Ewropa 2020, li identifikat ir-riċerka u l-innovazzjoni bħala ċentrali għall-ilħuq tal-objettivi ta' tkabbir intelliġenti, sostenibbli u inklusiv. Is-sett jikkonsisti fil-proposti għal: (1) Programm Qafas għall-Orizzont 2020 (it-Trattat dwar il-Funzjonament tal-Unjoni Ewropea – ‘TFUE’), (2) sett uniku ta’ Regoli għall-Parteċipazzjoni u d-Disseminazzjoni (TFUE), (3) programm speċifiku uniku biex jimplimenta Orizzont 2020 (TFUE), kif ukoll (4) proposta unika għall-partijiet tal-Orizzont 2020 li jikkorispondu għat-Trattat Euratom. Id-diskors u l-isfond tal-politika ġenerali għal dawn il-proposti leġiżlattivi qed jiġu pprovduti permezz tal-Komunikazzjoni tal-Kummissjoni adottata flimkien magħhom, li tindirizza għadd ta' elementi kbar trasversali bħas-simplifikazzjoni u kif ġie msaħħaħ l-approċċ tal-innovazzjoni. Orizzont 2020 jikkontribwixxi direttament għall-indirizzar tal-isfidi tas-soċjetà ewlenin identifikati fl-Ewropa 2020 u fl-inizjattivi ewlenin tagħha. Bl-istess mod dan se jikkontribwixxi għall-ħolqien ta’ tmexxija industrijali fl-Ewropa. Se jżid ukoll l-eċċellenza fil-bażi tax-xjenza, li hija essenzjali għas-sostenibbilità u l-prosperità u l-benesseri fit-tul tal-Ewropa. Sabiex jintlaħqu dawn l-għanijiet, il-proposti jinkludu firxa sħiħa ta’ appoġġ li huwa integrat fiċ-ċiklu kollu tar-riċerka u l-innovazzjoni. Għalhekk, Orizzont 2020 jgħaqqad u jsaħħaħ l-attivitajiet attwalment iffinanzjati taħt is-7 Programm Kwadru għar-riċerka, il-partijiet tal-innovazzjoni tal-Programm Kwadru għall-Kompetittività u l-Innovazzjoni, u l-Istitut Ewropew tal-Innovazzjoni u t-Teknoloġija. B’dan il-mod, il-proposti huma ddisinjati wkoll biex iwettqu simplifikazzjoni sostanzjali għall-parteċipanti. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT It-tħejjija tal-erba’ proposti tqis bis-sħiħ ir-risposti li ngħataw f’konsultazzjoni pubblika estensiva li kienet ibbażata fuq Green Paper intitolata “Il-bidla ta’ sfidi f’opportunitajiet: lejn qafas strateġiku komuni għall-finanzjament tar-riċerka u l-innovazzjoni tal-UE”, COM(2011)48. Il-Kunsill Ewropew, l-Istati Membri u firxa wiesgħa ta’ partijiet interessati mill-industrija, il-qasam akkademiku u s-soċjetà ċivili esprimew l-opinjonijiet tagħhom. Il-proposti jiddependu wkoll fuq żewġ valutazzjonijiet tal-impatt dettaljati, li jirrikorru għal konsultazzjonijiet mal-partijiet interessati, evalwazzjonijiet interni u esterni, u kontribuzzjonijiet minn esperti internazzjonali. Il-valutazzjonijiet sabu li l-għażla tal-Orizzont 2020 se ġġib iżjed ċarezza ta’ focus, se tkun l-aħjar biex tikseb il-massa kritika neċessarja tal-isforz fil-livell tal-programm u tal-proġett, u twassal għall-ikbar impatt fuq l-objettivi tal-politika u l-benefiċċji ekonomiċi, kompetittivi u soċjali downstream, filwaqt li fl-istess ħin tgħin tissimplifika l-kwistjonijiet billi eż. tħaffef il-piż amministrattiv għal parteċipanti, tissimplifika r-regoli u l-proċeduri applikabbli, u tiżgura l-konsistenza bejn l-istrumenti u tipponta lejn bilanċ ġdid bejn ir-riskju u l-fiduċja. 3. ELEMENTI LEGALI TAL-PROPOSTA 3.1 Bażi legali Il-proposta tintegra l-attivitajiet tar-riċerka u l-innovazzjoni f’manjiera bla xkiel sabiex jintlaħqu l-objettivi tal-politika. Fil-fatt, Orizzont 2020 se jkun ibbażat fuq it-Titoli tat-TFUE "Industrija” u “Riċerka u żvilupp teknoloġiku u l-spazju” (l-Artikoli 173 u 182). Ir-Regoli relatati għall-parteċipazzjoni u d-disseminazzjoni se jkunu bbażati fuq l-istess Titoli tat-TFUE (l-Artikoli 173, 183 u 188). Il-bażi tal-“Industrija” fiż-żewġ każijiet se tirrelata predominalment mal-Istitut Ewropew tal-Innovazzjoni u t-Teknoloġija (EIT), li se tkun iffinanzjata minn kontribuzzjoni finanzjarja mill-Orizzont 2020. L-EIT mhux se jidher fil-livell speċifiku tal-programm. Qed jiġi mfakkar li l-attivitajiet tal-innovazzjoni ġew inklużi b’mod espliċitu f’diversi Programmi Qafas ibbażati fuq it-Titlu tar-Riċerka tat-Trattat dwar il-Funzjonament tal-Unjoni Ewropea u l-Programmi Qafas attwali jinkludu wkoll firxa ta' attivitajiet tal-innovazzjoni. Konsegwentement, il-programm speċifiku li se jimplimenta l-Orizzont 2020 se jkun ibbażat fuq it-Titolu TFUE “Ir-riċerka u l-iżvilupp teknoloġiku u l-ispazju” (l-Artikolu 182) għaliex l-attivitajiet previsti fih se jaqgħu taħt dawk li huma koperti b’dan it-Titolu. Il-proposta għall-programm ta’ riċerka u taħriġ tal-Euratom li jikkontribwixxi għall-Orizzont 2020 hija bbażata fuq l-Artikoli 7 tat-Trattat Euratom. 3.2 Prinċipji tas-sussidjarjetà u tal-propozjonalità Il-proposti tfasslu biex jimmassimizzaw il-valur miżjud u l-impatt tal-Unjoni, filwaqt li jiffukaw fuq objettivi u attivitajiet li ma jistgħux jiġu realizzati b’mod effiċjenti mill-Istati Membri waħedhom. Intervent fil-livell tal-Unjoni jista’ jsaħħaħ il-qafas ġenerali tar-riċerka u l-innovazzjoni u jikkoordina l-isforzi ta’ riċerka tal-Istati Membri b’tali mod li tiġi evitata d-duplikazzjoni, tinżamm il-massa kritika f’oqsma ewlenin, u jiġi żgurat l-aħjar użu tal-finanzjament pubbliku. Intervent fil-livell tal-Unjoni jippermetti kompetizzjoni mifruxa mal-kontinent kollu biex jintgħażlu l-aħjar proposti, u b’hekk jogħlew il-livelli ta’ eċċellenza u tingħata viżibbiltà lir-riċerka u l-innovazzjoni ewlenin. Il-livell tal-Unjoni huwa l-aħjar livell biex jingħata appoġġ lill-mobbiltà transnazzjonali, b’hekk isir titjib fit-taħriġ u l-iżvilupp tal-karrieri tar-riċerkaturi. Programm fil-livell tal-Unjoni aktar jista’ jwettaq ir-R&Ż ta’ riskju għoli u fit-tul, b’hekk ikun qed jikkondivi r-riskju u jiġġenera firxa ta’ ambitu u ekonomiji ta’ skala li ma setgħux jinkisbu mod ieħor. Intervent fil-livell tal-Unjoni jista’ jingrana investimenti pubbliċi u privati addizzjonali fir-riċerka u l-innovazzjoni; jikkontribwixxi għaż-Żona Ewropea tar-Riċerka li fiha l-għarfien, ir-riċerkaturi u t-teknoloġija jiċċirkolaw b’mod liberu; u jaċċellera l-kummerċjalizzazzjoni u d-difużjoni tal-innovazzjonijiet fis-Suq Uniku kollu. Programmi fil-livell tal-Unjoni huma meħtieġa wkoll biex jappoġġaw kemm it-tfassil tal-politika kif ukoll l-objettivi stabbiliti b’firxa ta’ politiki. L-evidenza kollha hija ppreżentata fil-valutazzjonijiet tal-impatt li jakkumpanjaw din il-proposta. 4. IMPLIKAZZJONI BAĠITARJA Il-baġit tal-proposti kollha qiegħed ippreżentat fil-prezzijiet attwali. Id-dikjarazzjoni finanzjarja leġiżlattiva mehmuża ma’ din il-proposta tistabbilixxi l-implikazzjonijiet tar-riżorsi baġitarji, umani u amministrattivi. Il-Kummissjoni tista’ tuża, abbażi ta’ analiżi tal-benefiċċju tal-ispiża, aġenziji eżekuttivi eżistenti għall-implimentazzjoni tal-Orizzont 2020, kif hemm provdut fir-Regolament tal-Kunsill (KE) Nru 58/2003 li jfassal l-istatut għall-aġenziji eżekuttivi li jridu jiġu fdati b'ċerti kompiti fit-tmexxija tal-programmi tal-Unjoni. 2011/0401 (COD) ta’ XXX Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi Il-Programm Qafas għar-Riċerka u l-Innovazzjoni - Orizzont 2020 (2014-2020) (Test b’rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea (TFUE), u b’mod partikolari l-Artikoli 173(3) u 182(1) tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-Opinjoni tal-Kumitat tar-Reġjuni[3], Filwaqt li jaġixxu f’konformità mal-proċedura leġiżlattiva ordinarja, Billi: (1) L-Unjoni għandha l-objettiv li ssaħħaħ il-bażijiet xjentifiċi u teknoloġiċi tagħha billi tikseb Żona Ewropea tar-Riċerka (“ERA”) li fiha r-riċerkaturi, l-għarfien xjentifiku u t-teknoloġija jiċċirkolaw b’mod liberu, u li tinkoraġġixxi lill-Unjoni ssir aktar kompetittiva, inkluż fl-industrija tagħha. Sabiex twettaq dawn l-objettivi l-Unjoni għandha twettaq attivitajiet biex timplimenta r-riċerka, l-iżvilupp teknoloġiku u d-dimostrazzjoni, tippromwovi l-kooperazzjoni internazzjonali, tiddissemina u tottimizza r-riżultati u tistimula t-taħriġ u l-mobbiltà. (2) L-Unjoni għandha wkoll l-objettiv li tiżgura li jeżistu l-kundizzjonijiet meħtieġa għall-kompetittività tal-industrija tal-Unjoni. Għal dan il-għan, l-azzjoni għandha tkun immirata li trawwem l-isfruttar aħjar tal-potenzjal industrijali tal-politiki tal-innovazzjoni, ir-riċerka u l-iżvilupp teknoloġiku. (3) L-Unjoni hija impenjata li tikseb l-istrateġija Ewropa 2020[4], li stipulat l-objettivi tat-tkabbir intelliġenti, sostenibbli u inklussiv, fejn aċċennat ir-rwol tar-riċerka u l-innovazzjoni bħala katalizzaturi ewlenin tal-prosperità soċjali u ekonomika u tas-sostenibbiltà ambjentali u li tiffissa l-mira għaliha nfisha biex iżżid l-ispiża fuq ir-Riċerka u l-Iżvilupp biex tilħaq 3 % tal-prodott domestiku gross (PDG) sal-2020 filwaqt li tiżviluppa indikatur tal-intesità tal-innovazzjoni. F’dan il-kuntest, l-inizjattiva ewlenija Unjoni tal-Innovazzjoni tistabbilixxi approċċ strateġiku u integrat lejn ir-riċerka u l-innovazzjoni, li jiffissa l-qafas u l-objettivi li l-iffinanzjar futur tal-Unjoni għar-riċerka u l-innovazzjoni għandu jikkontribwixxi għalihom. Ir-riċerka u l-innovazzjoni huma wkoll fatturi ewlenin għal inizjattivi ewlenin oħrajn tal-Ewropa 2020, b’mod partikolari dwar l-Ewropa effiċjenti fir-riżorsi, politika industrijali għall-era tal-globalizzazzjoni, u aġenda diġitali għall-Ewropa. Barra minn hekk , sabiex jintlaħqu l-objettivi tal-Ewropa 2020 relatati mar-riċerka u l-innovazzjoni, il-politika ta’ Koeżjoni għandha rwol ewlieni fil-bini tal-kapaċità u bħala t-triq li twassal għall-eċċellenza. (4) Il-Kunsill Ewropew, fil-laqgħa tiegħu tal-4 ta’ Frar 2011, appoġġa l-kunċett tal-finanzjament tal-Qafas Strateġiku Komuni għar-Riċerka u l-Innovazzjoni tal-Unjoni biex titjib l-effiċjenza tal-finanzjament tar-riċerka u l-innovazzjoni fil-livelli nazzjonali u tal-Unjoni u talab lill-Unjoni biex tindirizza malajr l-ostakli li fadal biex tattira t-talent u l-investiment sabiex tlesti l-ERA sal-2014 u tikseb suq uniku ġenwin għall-għarfien, ir-riċerka u l-innovazzjoni. (5) Il-Parlament Ewropew appella għal simplifikazzjoni radikali tal-iffinanzjar tar-riċerka u l-innovazzjoni tal-Unjoni fir-Riżoluzzjoni tiegħu tal-11 ta’ Novembru 2010[5], enfasizza l-importanza tal-Unjoni tal-Innovazzjoni għat-trasformazzjoni tal-Ewropa għal dinja ta’ wara l-kriżi, fir-riżoluzzjoni tiegħu tat-12 ta’ Mejju 2011[6], ġibed l-attenzjoni għal tagħlim importanti li għandhom jittieħdu b’segwitu tal-evalwazzjoni interim tas-Seba’ Programm Kwadru fir-riżoluzzjoni tiegħu tat-8 ta’ Ġunju 2011[7] u appoġġa l-kunċett ta’ qafas strateġiku komuni għall-iffinanzjar tar-riċerka u l-innovazzjoni fir-riżoluzzjoni tiegħu tas-27 ta’ Settembru 2011[8]. (6) Fis-26 ta’ Novembru 2010, il-Kunsill tal-Unjoni Ewropea għamel appell biex il-programmi futuri ta’ ffinanzjar tal-Unjoni jiffokaw aktar fuq prijoritajiet tal-Ewropa 2020, jindirizzaw l-isfidi tas-soċjetà u t-teknoloġiji ewlenin, jiffaċilitaw ir-riċerka kollaborattiva u xprunata mill-industrija, jissimplifikaw l-istrumenti, jissimplifikaw l-aċċess b’mod radikali, inaqqsu l-ħin minn meta prodott jgħaddi mill-idea għat-tqegħid fis-suq, u jkomplu jsaħħu l-eċċellenza. (7) L-importanza ta’ approċċ strateġiku koerenti kienet ukoll enfasizzata f’opinjonijiet ippreżentati mill-Kumitat Ewropew ta’ Konsulenza dwar ir-Riċerka fit-3 ta’ Ġunju 2011[9], il-Kumitat tar-Reġjuni fit-30 ta’ Ġunju 2011[10], u l-Kumitat Ekonomiku u Soċjali Ewropew fit-13 ta’ Lulju 2011[11]. (8) Ir-Reviżjoni tal-Baġit tal-Unjoni adottata mill-Kummissjoni fid-19 ta’ Ottubru 2010 ipproponiet prinċipji ewlenin li għandhom ikunu l-bażi tal-baġit futur tal-Unjoni, b’mod partikolari li jiffoka fuq strumenti li taw prova ta’ valur miżjud tal-Unjoni, aktar xprunati mir-riżultati u ingranaġġ ta’ sorsi pubbliċi u privati ta’ ffinanzjar oħrajn u pproponiet li tiġbor flimkien il-firxa sħiħa ta’ strumenti tal-Unjoni għar-riċerka u l-innovazzjoni f’Qafas Strateġiku Komuni. (9) Il-Green Paper tal-Kummissjoni “Il-Bidla tal-Isfidi f’Opportunitajiet: Lejn Qafas Strateġiku Komuni għall-Finanzjament tar-Riċerka u l-Innovazzjoni tal-UE[12]” identifikat mistoqsijiet ewlenin dwar kif jistgħu jintlaħqu dawk l-objettivi ambizzjużi u varat kosultazzjoni mifruxa, li matulha l-partijiet interessati u l-istituzzjonijiet tal-Unjoni qablu b’mod ġenerali mal-ideat ippreżentati fiha. (10) Fil-Komunikazzjoni “Baġit għall-Ewropa 2020”[13], il-Kummissjoni pproponiet li tindirizza, permezz ta’ Qafas Strateġiku Komuni għar-Riċerka u l-Innovazzjoni uniku, l-oqsma koperti fil-perjodu 2007-2013 taħt is-Seba’ Programm Kwadru għar-Riċerka u l-parti tal-innovazzjoni tal-Programm Kwadru għall-Kompetittività u l-Innovazzjoni, kif ukoll l-Istitut Ewropew tal-Innovazzjoni u t-Teknoloġija (EIT) sabiex tintlaħaq il-mira tal-Istrateġija Ewropa 2020 fejn l-infiq fir-Riċerka u l-Iżvilupp jiżdied għal 3 % tal-PDG sal-2020. F’dik il-Komunikazzjoni, il-Kummissjoni impenjat ruħha wkoll li tissimplifika t-tibdil fil-klima fil-programmi ta’ nfieq tal-Unjoni, u biex tagħti tal-anqas 20 % tal-baġit tal-Unjoni għall-objettivi relatati mal-klima. L-azzjoni klimatika u l-effiċjenza fir-riżorsi huma objettivi ta’ rinforz reċiproku għall-kisba tal-iżvilupp sostenibbli. L-objettivi speċifiki relatati mat-tnejn għandhom ikunu kkumplimentati permezz tal-objettivi speċifiċi l-oħrajn tal-Orizzont 2020. B’riżulatat ta’ dan huwa mistenni li tal-inqas 60 % tal-baġit kollu tal-Orizzont 2020 għandu jkun relatat mal-iżvilupp sostenibbli. Huwa mistenni wkoll li n-nefqa relatata mal-klima għandha taqbeż il-35 % tal-baġit, inkluż il-miżuri kompatibbli b’mod reċiproku li jtejbu l-effiċjenza tar-riżorsi. Il-Kummissjoni għandha tipprovdi informazzjoni fuq l-iskala u r-riżultati ta' appoġġ għall-objettivi tat-tibdil fil-klima. In-nefqa relatata mal-klima taħt l-Orizzont 2020 għandha timxi skont il-metodoloġija ddikjarata f’dik il-Komunikazzjoni. (11) Il-Programm Qafas għar-Riċerka u l-Innovazzjoni fl-Unjoni Ewropea – Orizzont 2020 (minn hawn ’il quddiem “Orizzont 2020”), jiffoka fuq tliet prijoritajiet, b’mod partikolari l-ġenerazzjoni tax-xjenza eċċellenti sabiex tissaħħaħ l-eċċellenza mill-aqwa tal-Unjoni fix-xjenza, it-trawwim tat-tmexxija industrijali biex jiġu appoġġati n-negozji, inklużi l-impriżi żgħar u medji (SME) u l-innovazzjoni u l-indirizzar ta’ sfidi tas-soċjetà, biex jingħata rispons dirett għall-isfidi identifikati fl-istrateġija Ewropa 2020 billi jiġu appoġġati attivitajiet li jkopru l-ispettru kollu mir-riċerka sas-suq. Orizzont 2020 għandu jappoġġa l-istadji kollha fil-katina tal-innovazzjoni, speċjalment attivitajiet eqreb għas-suq inklużi strumenti finanzjarji innovattivi, kif ukoll innovazzjoni mhux tekonoloġika u soċjali, u jimmira li jissodisfa l-ħtiġijiet tar-riċerka għal spettru wiesgħa ta’ politiki tal-Unjoni billi jagħmel enfasi fuq l-aktar użu u disseminazzjoni mifruxin tal-għarfien iġġenerat mill-attivitajiet appoġġati sal-isfruttar kummerċjali tiegħu. Il-prijoritajiet tal-Orizzont 2020 għandhom ikunu wkoll appoġġati permezz ta’ programm taħt it-Trattat Euratom dwar ir-riċerka u t-taħriġ nukleari. (12) Iċ-Ċentru Konġunt għar-Riċerka (JRC) għandu jipprovdi appoġġ xjentifiku u tekniku, xprunat mill-klijenti għall-politiki tal-Unjoni filwaqt li jwieġeb b’mod flessibbli għad-domandi ġodda tal-politika. (13) Fil-kuntest tat-trijangolu tal-għarfien tar-riċerka, l-edukazzjoni u l-innovazzjoni, il-Komunitajiet tal-Għarfien u l-Innovazzjoni taħt l-Istitut Ewropew tal-Innovazzjoni u t-Teknoloġija għandhom jagħtu kontribuzzjoni b’saħħitha biex jiġu indirizzati l-objettivi tal-Orizzont 2020, inkluż l-isfidi tas-soċjetà, b’mod partikolari permezz tal-integrazzjoni tar-riċerka, l-edukazzjoni u l-innovazzjoni. Sabiex ikunu żgurati l-kumplimentaritajiet matul l-Orizzont 2020 u l-assorbiment adegwat tal-fondi, il-kontribuzzjoni finanzjarja tal-Istitut Ewropew tal-Innovazzjoni u t-Tekonoloġoija għandha tkun f’żewġ allokazzjonijiet, fejn it-tieni waħda tkun soġġetta għal reviżjoni. (14) Orizzont 2020 għandu jikkontribwixxi għall-għanijiet tas-Sħubiji Ewropej tal-Innovazzjoni f’konformità mal-inizjattiva ewlenija Unjoni tal-Innovazzjoni, jiġbor flimkien l-atturi rilevanti kollha madwar il-katin tar-riċerka u l-innovazzjoni kollha bil-ħsieb ta' simplifikazzjoni u koordinazzjoni aħjar tal-istrumenti u l-inizjattivi. (15) Il-mira ċentrali tal-Orizzont 2020 hija s-simplifikazzjoni li għandha tiġi riflessa bis-sħiħ fit-tfassil, ir-regoli, il-ġestjoni finanzjarja u l-implimentazzjoni tiegħu. Orizzont 2020 għandu jkollu l-għan li jattira l-parteċipazzjoni qawwija tal-universitajiet, iċ-ċentri ta’ riċerka, l-industrija u speċifikament l-SMEs u jkun miftuħ għal parteċipanti ġodda, billi jiġbor flimkien il-firxa sħiħa ta’ appoġġ għar-riċerka u l-innovazzjoni f’qafas strateġiku komuni wieħed, inkluż sett issimplifikat ta’ forom ta’ appoġġ u juża regoli għall-parteċipazzjoni bi prinċipji applikabbli għall-azzjonijiet kollha taħt il-programm. Regoli ta’ ffinanzjar aktar sempliċi għandhom inaqqsu l-ispejjeż amministrattivi għall-parteċipazzjoni u se jikkontribwixxu għal tnaqqis fl-iżbalji finanzjarji. (16) F’konformità mal-Artikolu 182(1) TFUE, il-programm qafas jiffissa l-ammont kumplessiv massimu u r-regoli detaljati għall-parteċipazzjoni finanzjarja tal-Unjoni fil-programm qafas u l-ishma rispettivi f’kull waħda mill-attivitajiet li huma pprovduti. (17) Dan ir-Regolament għandu jistipula, għall-perjodu kollu tal-Orizzont 2020, pakkett finanzjarju li jikkostitwixxi r-referenza ewlenija, skont it-tifsira tal-punt [] tal-Ftehim Interistituzzjonali tal-XX/201Z bejn il-Parlament Ewropew, il-Kunsill u l-Kummissjoni dwar il-kooperazzjoni fi kwistjonijiet baġitarji u dwar il-ġestjoni finanzjarja soda, għall-awtorità baġitarja matul il-proċedura baġitarja annwali. (18) Ikun tajjeb li l-Orizzont 2020 u l-programmi li ppreċedewh jingħalqu kif xieraq, b’mod partikolari fir-rigward tal-kontinwazzjoni tal-arranġamenti multiannwali għall-ġestjoni tagħhom, bħall-finanzjament tal-assistenza teknika u amministrattiva. (19) L-implimentazzjoni tal-Orizzont 2020 tista’ tagħti lok għal programmi supplimentari li jinvolvu l-parteċipazzjoni ta’ ċerti Stati Membri biss, il-parteċipazzjoni tal-Unjoni fi programmi mnedija minn diversi Stati Membri, jew it-twaqqif ta’ impriżi konġunti jew arranġamenti oħra fi ħdan it-tifsira tal-Artikoli 184, 185 u 187 tat-TFUE. (20) Bil-għan li tiġi approfondita r-relazzjoni bejn ix-xjenza u s-soċjetà u tissaħħaħ il-fiduċja pubblika fix-xjenza, Orizzont 2020 għandu jiffavorixxi l-involviment infurmat taċ-ċittadini u s-soċjetà ċivili f’kwistjonijiet tar-riċerka u l-innovazzjoni billi jippromwovi l-edukazzjoni fix-xjenza, billi jagħmel l-għarfien xjentifiku aktar aċċessibbli, billi jiżviluppa aġendi responsabbli tar-riċerka u l-innovazzjoni li jindirizzaw it-tħassib u l-aspettattivi taċ-ċittadini u tas-soċjetà ċivili u billi jiffaċilita l-parteċipazzjoni tagħhom fl-attivitajiet tal-Orizzont 2020. (21) L-implimentazzjoni tal-Orizzont 2020 għandha twieġeb għall-opportunitajiet u l-ħtiġijiet li qed jevolvu mix-xjenza u t-teknoloġija, l-industrija, il-politiki u s-soċjetà. Fil-fatt, l-aġendi għandhom ikunu stabbiliti f’kooperazzjoni mill-qrib mal-partijiet interessati mis-setturi kollha konċernati, u għandha tkun permessa flessibbiltà suffiċjenti għal żviluppi ġodda. Il-konsultazzjoni esterna għandha tkun mfittxa fuq bażi kontinwa matul l-Orizzont 2020, ukoll permezz tal-użu ta’ strutturi rilevanti bħall-Pjattaformi Ewropej tat-Teknoloġija, l-Inizjattivi Konġunti ta' Programmar u l-Isħubiji Ewropej tal-Innovazzjoni. (22) Orizzont 2020 għandu jikkontribwixxi għall-attrattività tal-professjoni tar-riċerka fl-Unjoni. Għandha tingħata attenzjoni adegwata lil Karta Ewropea għar-Riċerkaturi u l-Kodiċi ta’ Kondotta għar-Reklutaġġ tar-Riċerkaturi[14], flimkien ma’ oqfsa ta’ referenza rilevanti oħrajn definiti fil-kuntest taż-Żona Ewropea tar-Riċerka, filwaqt li tkun rispettata n-natura volontarja tagħhom. (23) L-attivitajiet żviluppati fil-qafas tal-Orizzont 2020 għandu jkollhom l-għan li jippromwovu l-ugwaljanza bejn l-irġiel u n-nisa fir-riċerka u l-innovazzjoni billi jindirizzaw b’mod partikolari l-kawżi sottostanti tal-iżbilanċ bejn is-sessi, billi jisfruttaw il-potenzjal kollu tar-riċerkaturi kemm nisa kif ukoll irġiel, u billi jintegraw id-dimensjoni tas-sessi fil-kontenut tal-proġetti bil-għan li tittejjeb il-kwalità tar-riċerka u tiġi stimolata l-innovazzjoni. L-attivitajiet għandhom jimmiraw ukoll għall-implimentazzjoni tal-prinċipji relatati mal-ugwaljanza bejn in-nisa u l-irġiel stipulati fl-Artikoli 2 u 3 tat-Trattat dwar l-Unjoni Ewropa u l-Artikolu 8 tat-TFUE. (24) L-attivitajiet ta’ riċerka u innovazzjoni appoġġati mill-Orizzont 2020 għandhom jirrispettaw il-prinċipji etiċi fundamentali. Għandhom jitqiesu l-opinjonijiet tal-Grupp Ewropew dwar l-Etika fix-Xjenza u t-Teknoloġiji l-Ġodda. L-attivitajiet ta' riċerka għandhom iqisu wkoll l-Artikolu 13 tat-TFUE u jnaqqsu l-użu tal-annimali fir-riċerka u l-ittestjar, bil-ħsieb li finalment l-użu tal-annimali jiġi sostitwit. L-attivitajiet kollha għandhom jitwettqu bl-iżgurar ta’ livell għoli ta’ protezzjoni tas-saħħa tal-bniedem f’konformità mal-Artikolu 168 TFUE. (25) Il-Kummissjoni Ewropea ma tissoliċitax b’mod espliċitu l-użu taċ-ċelloli staminali tal-embrijun uman. L-użu taċ-ċelloli staminali umani, sew jekk huma adulti kuf ukoll tal-embrijun, jekk jeżistu, jiddependi mill-ġudizzju tax-xjenzati skont l-objettivi li huma jridu jilħqu u huwa suġġett għal Reviżjoni Etika stretta. L-ebda proġett li jinvolvi l-użu ta’ ċelloli staminali tal-embrijun uman ma għandu jkun ffinanzjat, jekk ma jkollux l-approvazzjonijiet neċessarji mill-Istati Membri. L-ebda attività ma għandha tkun iffinanzjata li hija miċħuda fl-Istati Membri kollha. L-ebda attività ma għandha tkun iffinanzjata minn Stat Membru fejn tali attività hija miċħuda. (26) Sabiex jikseb l-impatt massimu, Orizzont 2020 għandu jiżviluppa sinerġiji mill-qrib ma' programmi oħrajn tal-Unjoni f'oqsma bħall-edukazzjoni, l-ispazju, l-ambjent, il-kompetittività u l-SMEs, is-sigurtà interna, il-kultura u l-midja u mal-fondi tal-Politika ta’ Koeżjoni u tal-Politika dwar l-Iżvilupp Rurali, li jistgħu jgħinu speċifikament biex jissaħħu l-kapaċitajiet nazzjonali u reġjonali tar-riċerka u l-innovazzjoni fil-kuntest ta’ strateġiji intelliġenti ta’ speċjalizzazzjoni. (27) L-SMEs jikkostitwixxu sors sinifikanti ta’ innovazzjoni u tkabbir fl-Ewropa. Għaldaqstant fl-Orizzont 2020 hija meħtieġa parteċipazzjoni qawwija ta’ SMEs, kif definit fir-Rakkomandazzjoni tal-Kummissjoni 2003/361/KE tas-6 ta’ Mejju 2003[15]. Din għandha tappoġġa l-għanijiet tas-Small Business Act (l-Att dwar ir-Negozji ż-Żgħar)[16]. (28) Bil-għan li jikseb l-ikbar impatt possibbli tal-finanzjament tal-Unjoni, Orizzont 2020 għandu jiżviluppa sinerġiji aktar mill-qrib, li jistgħu wkoll ikunu fil-forma ta' sħubiji pubbliċi-pubbliċi, mal-programmi nazzjonali u reġjonali li jappoġġaw ir-riċerka u l-innovazzjoni. (29) Għandu jinkiseb ukoll impatt ikbar bil-kombinament tal-fondi tal-Orizzont 2020 u tas-settur privat fi ħdan is-sħubiji pubbliċi-privati f’oqsma ewlenin fejn ir-riċerka u l-innovazzjoni jkunu jistgħu jikkontribwixxu għall-miri tal-kompetittività usa’ tal-Ewropa u jgħinu jindirizzaw l-isfidi tas-soċjetà. L-isħubiji pubbliċi-privati fil-forma ta’ Inizjattivi Teknoloġiċi Konġunti varati taħt id-Deċiżjoni Nru 1982/2006/KE tal-Parlament Ewropew u tal-Kunsill tat-18 ta’ Diċembru 2006 dwar is-Seba' Programm Kwadru tal-Komunità Ewropea għall-attivitajiet ta' riċerka, ta' żvilupp teknoloġiku u ta' dimostrazzjoni (2007-2013)[17] jistgħu jitkomplew bl-użu ta’ strutturi li huma iktar imfassla apposta. (30) L-Orizzont 2020 għandu jippromwovi kooperazzjoni ma’ pajjiżi terzi bbażata fuq interess komuni u benefiċċju reċiproku. Il-kooperazzjoni internazzjonali fix-xjenza, it-teknoloġija u l-innovazzjoni għandha tiġi mmirata lejn l-ilħuq tal-objettivi tal-Ewropa 2020 sabiex tissaħħaħ il-kompetittività, tingħata kontribuzzjoni għall-indirizzar tal-isfidi tas-soċjetà u jingħata appoġġ lill-politiki esterni u tal-iżvilupp tal-Unjoni, inkluż billi jiġu żviluppati sinerġiji mal-programmi esterni u jagħtu kontribuzzjoni għall-impenji internazzjonali tal-Unjoni bħall-ilħuq tal-Għanijiet ta’ Żvilupp tal-Millennju. (31) Sabiex jinżamm ambjent ekwu għall-impriżi kollha attivi fis-suq intern, il-finanzjament pprovdut mill-Orizzont 2020 għandu jkun iddisinjat skont ir-regoli tal-għajnuna mill-istat sabiex jiżgura l-effettività tal-infiq pubbliku u ma jippermettix distorsjonijiet tas-suq bħal imblokk tal-aċċess għall-finanzjament privat, il-ħolqien ta' strutturi tas-suq ineffettivi jew jippreserva kumpaniji ineffiċjenti. (32) Il-ħtieġa għal approċċ ġdid għall-ġestjoni tal-kontroll u r-riskju fil-finanzjament tar-riċerka tal-Unjoni ġiet rikonoxxuta fil-Kunsill Ewropew tal-4 ta' Frar 2011, fejn saret talba għal bilanċ ġdid bejn il-fiduċja u l-kontroll u bejn it-teħid tar-riskju u l-evitar tar-riskju. Il-Parlament Ewropew, fir-Riżoluzzjoni tiegħu tal-11 ta’ Novembru 2010 dwar is-simplifikazzjoni tal-implimentazzjoni tal-Programmi Qafas tar-Riċerka, talab bidla pragmatika għal simplifikazzjoni amministrattiva u finanzjarja u jiddikjara li l-ġestjoni tal-fondi Ewropej għar-riċerka għandha tkun ibbażata aktar fuq il-fiduċja u turi tolleranza tar-riskju fil-konfront tal-parteċipanti. Ir-rapport ta’ evalwazzjon interim tas-Seba’ Programm Kwadru għar-Riċerka (2007-2013) ikkonkluda li huwa meħtieġ approċċ aktar radikali biex issir qabża kbira f’termini ta’ simplifikazzjoni, u li għandu jiġi rimedjat il-bilanċ bejn ir-riskju u l-fiduċja. (33) L-interessi finanzjarji tal-Unjoni għandhom ikunu protetti permezz ta’ miżuri proporzjonati matul iċ-ċiklu kollu tan-nefqa, inkluż l-prevenzjoni, l-individwazzjoni u l-investigazzjoni tal-irregolaritajiet, l-irkupru tal-finanzjamenti mitlufa, imħallsin ħażin jew użati b’mod skorrett u, fejn jixraq, il-penali. Strateġija tal-kontroll riveduta, għandha tibdel il-fokus mill-minimizzazzjoni tar-rati tal-iżball lejn kontroll ibbażat fuq ir-risjku u d-detezzjoni tal-frodi, u għandha tnaqqas il-piż tal-kontroll għall-parteċipanti. (34) Huwa importanti li jiġu żgurati l-ġestjoni finanzjarja tajba tal-Orizzont 2020 u l-implimentazzjoni tiegħu bl-aktar mod effettiv u faċli għall-utent, filwaqt li għandu jiġi wkoll żgurat għall-parteċipanti kollha ċ-ċertezza legali u l-aċċessibbiltà tal-programm. Hemm il-ħtieġa li tkun żgurata l-konformità mar-Regolament (UE) Nru XXXX/2012 [regolament finanzjarju ġdid] u mar-rekwiżiti tas-simplifikazzjoni u regolamentazzjoni aħjar. (35) Il-ġestjoni effettiva tal-prestazzjoni, inkluż l-evalwazzjoni u l-monitoraġġ, jirrikjedu żvilupp ta’ indikaturi speċifiċi tal-prestazzjoni li jistgħu jitkejlu matul iż-żmien; li huma realistiċi kif ukoll jirriflettu l-loġika tal-intervent; u rilevanti għal ġerarkija li tixraq tal-objettivi u l-attivitajiet. Għandhom jiġu stabbiliti l-mekkaniżmi ta’ koordinazzjoni adegwati bejn l-implimentazzjoni u l-monitoraġġ tal-Orizzont 2020, u l-monitoraġġ tal-progress, il-kisbiet u l-funzjonament tal-ERA. (36) Peress li l-objettivi tal-Orizzont 2020 ma jistgħux jintlaħqu b’mod suffiċjenti mill-Istati Membri fit-tisħiħ tal-qafas ġenerali tar-riċerka u l-innovazzjoni u l-isforzi ta’ koordinazzjoni madwar l-Unjoni, u għalhekk jistgħu, għar-raġuni biex jevitaw id-duplikazzjoni, iżommu l-massa kritika f’oqsma prinċipali u jiżguraw li l-finanzjament pubbliku jintuża fl-aħjar mod, jinkiseb aħjar fil-livell tal-Unjoni, l-Unjoni tista’ tadotta miżuri, f'konformità mal-prinċipji ta' sussidjarjetà kif stipulat fl-Artikolu 5 tat-Trattat dwar l-Unjoni Ewropea. F’konformità mal-prinċipju ta’ proporzjonalità, kif stipulat f'dak l-Artikolu, Orizzont 2020 ma jmurx lil hinn minn dak li huwa neċessarju biex jinkisbu dawk l-objettivi. (37) Għal raġunijiet ta’ ċertezza u ċarezza legali, id-Deċiżjoni 1982/2006/KE għandha titħassar, ADOTTAW DAN IR-REGOLAMENT: TITOLU I STABBILMENT Artikolu 1 Suġġett Dan ir-Regolament jistabbilixxi Il-Programm Qafas għar-Riċerka u l-innovazzjoni - Orizzont 2020 (2014-2020) (“Orizzont 2020”) u jiddetermina l-qafas li jamministra l-appoġġ tal-Unjoni għall-attivitajiet tar-riċerka u l-innovazzjoni u trawwim ta’ sfruttar aħjar tal-potenzjal industrijali ta’ politiki tal-innovazzjoni, ir-riċerka u l-iżvilupp teknoloġiku. Artikolu 2 Definizzjonijiet Għall-finijiet ta’ dan ir-Regolament għandhom japplikaw id-definizzjonijiet li ġejjin: (a) ‘attivitajiet ta’ riċerka u innovazzjoni’ tfisser l-ispettru totali ta’ attivitajiet ta’ riċerka, żvilupp teknoloġiku, dimostrazzjoni u innovazzjoni, inkluż il-promozzjoni ta' kooperazzjoni ma' pajjiżi terzi u organizzazzjonijiet internazzjonali, disseminazzjoni u ottimizzazzjoni tar-riżultati u stimulazzjoni tat-taħriġ u l-mobbiltà tar-riċerkaturi fl-Unjoni; (b) ‘azzjonijiet diretti’ tfisser attivitajiet ta’ riċerka u innovazzjoni mwettqa mill-Kummissjoni permezz taċ-Ċentru Konġunt għar-Riċerka, tagħha; (c) ‘azzjonijiet indiretti' tfisser attivitajiet ta’ riċerka u innovazzjoni li l-Unjoni tipprovdi appoġġ finanzjarju għalihom u li jitwettqu mill-parteċipanti; (d) ‘sħubija pubblika-privata’ tfisser sħubija fejn l-imsieħba tas-settur privat, l-Unjoni u, fejn jixraq, imsieħba oħrajn, jimpenjaw irwieħhom li jappoġġaw b'mod konġunt l-iżvilupp u l-implimentazzjoni ta' programm ta’ riċerka u innovazzjoni jew attivitajiet; (e) ‘sħubija pubblika-pubblika’ tfisser sħubija fejn korpi tas-settur pubbliku jew korpi b’missjoni ta’ servizz pubbliku fil-livell reġjonali, nazzjonali jew internazzjonali jimpenjaw irwieħhom mal-Unjoni biex b'mod konġunt jappoġġaw l-iżvilupp u l-implimentazzjoni ta' programm jew attivitajiet ta' riċerka u innovazzjoni. Artikolu 3 Stabbiliment tal-Orizzont 2020 Orizzont 2020 qiegħed hawnhekk jiġi stabbilit għall-perjodu mill-1 ta’ Jannar 2014 sal-31 ta’ Diċembru 2020. Artikolu 4 Valur miżjud tal-Unjoni Orizzont 2020 għandu jkollu rwol ċentrali fit-twettiq tal-istrateġija Ewropa 2020 għal tkabbir intelliġenti, sostenibbli u inklużiv billi jipprovdi qafas strateġiku komuni għall-iffinanzjar tar-riċerka u l-innovazzjoni tal-Unjoni, biex b’hekk jaġixxi bħala mezz għall-ingranaġġ tal-investiment privat, il-ħolqien ta’ opportunitajiet ġodda ta’ impjieg u l-iżgurar tat-tkabbir sostenibbli u l-kompetittività fit-tul tal-Ewropa. Artikolu 5 Objettiv ġenerali, prijoritajiet u objettivi speċifiċi 1. Orizzont 2020 għandu jikkontribwixxi għall-bini ta’ ekonomija bbażata fl-għarfien u l-innovazzjoni madwar l-Unjoni kollha billi jaġixxi bħala mezz għall-ingranaġġ suffiċjenti ta' riċerka addizzjonali, żvilupp u finanzjament għall-innovazzjoni. B’hekk, għandu jappoġġa l-implimentazzjoni tal-istrateġija Ewropa 2020 u politiki oħra tal-Unjoni, kif ukoll il-ħolqien u l-funzjonament taż-Żona Ewropea tar-Riċerka (ERA). L-indikaturi rilevanti tal-prestazzjoni qegħdin stipulati fl-introduzzjoni tal-Anness I. 2. Dan l-objettiv ġenerali għandu jitwettaq permezz ta’ tliet partijiet ta’ infurzar reċiproku ddedikati għal: (a) xjenza eċċellenti; (b) tmexxija industrijali; (c) sfidi tas-soċjetà. L-objettivi speċifiċi li jikkorispondu ma’ kull waħda minn dawk it-tliet prijoritajiet qegħdin stipulati fil-Partijiet I sa III tal-Anness I, flimkien mal-linji ġenerali tal-attivitajiet. 3 Iċ-Ċentru Konġunt għar-Riċerka għandu jikkontribwixxi għall-objettivi u prijoritajiet ġenerali stipulati fil-paragrafi 1 u 2 billi jipprovdi appoġġ xjentifiku u tekniku għall-politiki tal-Unjoni. Il-linji ġenerali tal-attivitajiet huma stipulati fil-Parti IV tal-Anness I. 4. L-Istitut Ewropew tal-Innovazzjoni u t-Teknoloġija (EIT) stabbilit permezz tar-Regolament (UE) Nru 294/2008 tal-Parlament Ewropew u tal-Kunsill[18] għandu jikkontribwixxi għall-objettiv ġenerali u l-prijoritajiet stipulati fil-paragrafi 1 u 2 mal-objettiv speċifiku tal-integrazzjoni tat-trijangolu tar-riċerka, l-innovazzjoni u l-edukazzjoni. L-indikaturi rilevanti tal-prestazzjoni għall-Istitut Ewropew tal-Innovazzjoni u t-Teknoloġija huma stipulati fl-introduzzjoni tal-Anness I u l-linji ġenerali ta’ dak l-objettiv speċifiku u l-attivitajiet huma stipulati fil-Parti V tal-Anness I. 5. Fi ħdan il-prijoritajiet u l-linji ġenerali msemmija fil-paragrafu 2, jistgħu jitqiesu ħtiġijiet ġodda u mhux imbassra li jirriżultaw matul il-perjodu ta’ implimentazzjoni tal-Orizzont 2020. Dan jista’ jinkludi rispons għal opportunitajiet, kriżijiet u theddid emerġenti, għal ħtiġijiet relatati mal-iżvilupp ta’ politiki ġodda tal-Unjoni, u għall-indirizzar ta’ azzjonijiet previsti sabiex ikunu ta’ appoġġ fil-qafas ta’ programmi futuri. Artikolu 6 Baġit 1. Il-pakkett finanzjarju għall-implimentazzjoni tal-Orizzont 2020 għandu jkun EUR 87740 miljun, li minnu massimu ta’ EUR 86198 miljun għandhom ikunu allokati għal attivitajiet taħt it-Titolu XIX tat-Trattat dwar il-Funzjonament tal-Unjoni Ewropea (TFUE). 2. L-ammont għall-attivitajiet taħt it-Titolu XIX TFUE għandu jitqassam fost il-prijoritajiet stipulati fl-Artikolu 5(2) kif ġej: (a) Xjenza eċċellenti, EUR 27818 miljun; (b) Tmexxija industrijali EUR 20280 miljun; (c) Sfidi tas-soċjetà, EUR 35888 miljun. L-ammont massimu ġenerali għall-kontribuzzjoni finanzjarja tal-Unjoni mill-Orizzont 2020 għall-azzjonijiet diretti mhux nukleari taċ-Ċentru Konġunt għar-Riċerka għandu jkun EUR 2212 miljun. It-tqassim indikattiv tal-objettivi speċifiċi fi ħdan il-prijoritajiet u l-ammont massimu ġenerali tal-kontribuzzjoni tal-azzjonijiet diretti mhux nukleari taċ-Ċentru konġunt għar-Riċerka qegħdin stipulati fl-Anness II. 3. L-Istitut Ewropew tal-Innovazzjoni u t-Teknoloġija għandu jiġi ffinanzjat permezz ta’ kontribuzzjoni massima mill-Orizzont 2020 ta’ EUR 3194 miljun kif stipulat fl-Anness II. L-ewwel allokazzjoni ta’ EUR 1542 miljun għandha tkun ipprovduta mill-Istitut Ewropew tal-Innovazzjoni u t-Teknoloġija għal attivitajiet taħt it-Titolu XVII tat-Trattat dwar il-Funzjonament tal-Unjoni Ewropea. It-tieni allokazzjoni ta' massimu ta' EUR 1652 miljun għandha tkun ipprovduta, suġġett għar-reviżjoni stipulata fl-Artikolu 26 (1). Dan l-ammont addizzjonali għandu jkun ipprovdut fuq bażi pro-rata, kif indikat fl-Anness II, mill-ammont tal-objettiv speċifiku "Tmexxija fit-teknoloġiji abilitanti u industrijali” fi ħdan il-prijorità dwar it-tmexxija industrijali stipulata fil-paragrafu 2(b) u mill-ammont għall-prijorità dwar l-isfidi tas-soċjetà stipulati fi 2(c). Dan il-finanzjament f’żewġ allokazzjonijiet multiannwali għandu jkopri: (a) fl-ewwel allokazzjoni, l-iżviluppi li għaddejjin fil-Komunitajiet tal-Għarfien u l-Innovazzjoni (minn hawn 'il quddiem KICs) preżenti u fondi inizzjali għall-varar tat-tieni mewġa ta’ tliet KICs ġodda (b) fit-tieni allokazzjoni, l-iżviluppi li għaddejjin fil-KICs diġà varati u fondi inizzjali għall-varar tat-tielet mewġa ta’ tliet KICs ġodda It-tieni allokazzjoni għandha tkun disponibbli wara r-reviżjoni stipulata fl-Artikolu 26(1) li tqis b'mod partikolari: (a) il-mument maqbul tal-ħolqien tat-tielet mewġa ta’ KICs; (b) il-ħtiġijiet finanzjarji pprogrammati ta’ dawk eżistenti skont l-iżvilupp speċifiku tagħhom; (c) il-kontribuzzjoni tal-Istitut Ewropew tal-Innovazzjoni u t-Teknoloġija u l-KICs tiegħu għall-objettivi tal-Orizzont 2020. 4. Il-pakkett finanzjarju tal-Orizzont 2020 jista’ jkopri l-ispejjeż relatati mal-attivitajiet ta’ tħejjija, monitoraġġ, kontroll, verifika u evalwazzjoni li huma meħtieġa għall-ġestjoni tal-Orizzont 2020 u għall-ilħuq tal-objettivi tiegħu, fi studji partikolari u laqgħat tal-esperti, sakemm dawn ikunu relatati mal-objettivi tal-Orizzont 2020, l-ispejjeż marbuta man-netwerks tat-teknoloġija tal-informazzjoni li jiffukaw fuq l-ipproċessar u l-iskambju ta’ informazzjoni, flimkien mal-ispejjeż l-oħra kollha tal-assistenza teknika u amministrattiva imġarrba mill-Kummissjoni għall-ġestjoni tal-Orizzont 2020. Fejn meħtieġ, l-approprjazzjonijiet jistgħu jiddaħħlu fil-baġit lil hinn mill-2020 biex ikopru spejjeż tekniċi u amministrattivi, sabiex jippermettu l-ġestjoni ta’ azzjonijiet li jkunu għadhom ma tlestewx sal-31 ta’ Diċembru 2020. 5. Sabiex twieġeb għal sitwazzjonijiet mhux previsti jew żviluppi u ħtiġijiet ġodda, u biex tqis id-dispożizzjonijiet tal-paragrafu 3 ta' dan l-Artikolu, il-Kummissjoni tista’, wara evalwazzjoni interim tal-Orizzont 2020 kif jissemma fl-Artikolu 26(1)(a) ta’ dan ir-Regolament, fi ħdan l-proċedura baġitarja annwali tirrevedi l-ammonti stipulati għall-prijoritajiet tal-paragrafu 2 u t-tqassim indikattiv skont l-objettivi speċifiċi fi ħdan dawn il-prijoritajiet stipulati fl-Anness II u l-approprjazzjonijiet tat-trasferiment bejn il-prijoritajiet u l-objettivi speċifiċi sa 10 % tal-allokazzjoni inizzjali totali ta’ kull prijorità u sa 10 % tat-tqassim inizzjali indikattiv ta’ kull obejttiv speċifiku. Dan ma jirrigwardax l-ammont stipulat għall-azzjonijiet diretti taċ-Ċentru Konġunt għar-Riċerka fil-paragrafu 2 jew il-kontribuzzjoni għall-Istitut Ewropew tal-Innovazzjoni u t-Teknoloġija stipulata fil-paragrafu 3. Artikolu 7 Assoċjazzjoni ta’ pajjiżi terzi 1 Orizzont 2020 għandu jkun miftuħ għall-assoċjazzjoni ta’: (a) pajjiżi aderenti, pajjiżi kandidati u kandidati potenzjali, skont il-prinċipji u t-termini u l-kundizzjonijiet ġenerali għall-parteċipazzjoni ta’ dawk il-pajjiżi fil-programmi tal-Unjoni stabbiliti fil-ftehimiet qafas rispettivi u d-deċiżjonijiet ta’ kunsilli ta’ assoċjazzjoni jew ftehimiet simili; (b) pajjiżi terzi magħżula li jissodisfaw l-kriterji kollha li ġejjin: (i) għandhom kapaċità tajba fix-xjenza, it-teknoloġija u l-innovazzjoni; (ii) għandhom rekord ta’ mġieba tajjeb ta’ parteċipazzjoni fil-programmi ta’ riċerka u innovazzjoni tal-Unjoni; (iii) għandhom rabtiet ekonomiċi u ġeografiċi qrib tal-Unjoni; (iv) huma membri tal-Assoċjazzjoni Ewropea tal-Kummerċ Ħieles (EFTA) jew pajjiżi jew territorji elenkati fl-Anness għar-Regolament (UE) XX/2012 tal-Parlament Ewropew u tal-Kunsill li jistabbilixxi Strument Ewropew ta’ Viċinat[19]. 2. It-termini u l-kundizzjonijiet speċifiċi rigward il-parteċipazzjoni tal-pajjiżi assoċjati fl-Orizzont 2020, inkluża l-kontribuzzjoni finanzjarja, abbażi tal-prodott domestiku gross tal-pajjiż assoċjat, għandhom jiġu determinati permezz ta’ ftehimiet internazzjonali bejn l-Unjoni u l-pajjiżi assoċjati. TITOLU II IMPLIMENTAZZJONI KAPITOLU I IMPLIMENTAZZJONI, ĠESTJONI U FOROM TA’ APPOĠĠ Artikolu 8 Implimentazzjoni permezz ta’ programm speċifiku u l-kontribuzzjoni tal-Istitut Ewropew tal-Innovazzjoni u t-Teknoloġija Orizzont 2020 għandu jiġi implimentat permezz ta’ programm speċifiku konsolidat u kontribuzzjoni finanzjarja għall-Istitut Ewropew tal-Innovazzjoni u t-Teknoloġija. Il-programm speċifiku għandu jistipula Parti waħda għal kull waħda mit-tliet prijoritajiet stipulati fl-Artikolu 5(2) u Parti waħda għall-azzjonijiet diretti mhux nukleari taċ-Ċentru Konġunt għar-Riċerka. Artikolu 9 Ġestjoni 1. Orizzont 2020 għandu jiġi implimentat mill-Kummissjoni skont ir-Regolament (UE) Nru XXXX/2012 [Regolament Finanzjarju Ġdid]. 2. Il-Kummissjoni tista’ tinkariga parti mill-implimentazzjoni tal-Orizzont 2020 f’idejn il-korpi tal-finanzjament msemmija fl-Artikolu [55(1)(b)] tar-Regolament (UE) Nru XXXX/2012 [Regolament Finanzjarju Ġdid]. Artikolu 10 Forom ta’ appoġġ mill-Unjoni 1. Orizzont 2020 għandu jappoġġa azzjonijiet indiretti permezz ta' forma waħda jew ħafna ta' finanzjament ipprovduti permezz tar-Regolament (UE) Nru XX/2012 [Regolament Finanzjarju Ġdid] b’mod partikolari għotjiet, premji, akkwist u strumenti finanzjarji. 2. Orizzont 2020 għandu jappoġġa wkoll azzjonijiet diretti mwettqa miċ-Ċentru Konġunt għar-Riċerka. 3. Fejn l-azzjonijiet diretti taċ-Ċentru Konġunt għar-Riċerka jikkontribwixxu għal inizjattivi stabbiliti taħt l-Artikolu 185 jew l-Artikolu 187 TFUE, din il-kontribuzzjoni ma għandix tiġi kkunsidrata bħala parti mill-kontribuzzjoni finanzjarja allokata għal dawn l-inizjtattivi. Artikolu 11 Regoli għal parteċipazzjoni u disseminazzjoni tar-riżultati Ir-regoli għal parteċipazzjoni u disseminazzjoni tar-riżultati stipulati fir-Regolament (UE) Nru XX/2012 [Regoli għal parteċipazzjoni u disseminazzjoni] għandhom japplikaw għal azzjonijeit indiretti. KAPITOLU II PROGRAMMAR TAQSIMA 1 PRINĊIPJI ĠENERALI Artikolu 12 Konsulenza esterna u involviment tas-soċjetà 1. Għall-implimentazzjoni tal-Orizzont 2020, għandhom jitqisu l-pariri u l-inputs pprovduti minn: gruppi konsultattivi ta' esperti ta' livell għoli indipendenti stabbiliti mill-Kummissjoni; strutturi tad-djalogu li nħolqu taħt ftehimiet internazzjonali tax-xjenza u t-teknoloġija; attivitajiet progressivi; konsultazzjonijiet pubbliċi mmirati; u proċessi trasparenti u interattivi li jiżguraw appoġġ għal riċerka u innovazzjoni responsabbli. 2. Għandhom jitqiesu wkoll kompletament l-aspetti rilevanti tal-aġendi ta’ riċerka u innovazzjoni stabbiliti permezz tal-Pjattaformi Ewropej tat-Teknoloġija, l-Inizjattivi Konġunti tal-Programmar u l-Isħubiji Ewropej għall-Innovazzjoni. Artikolu 13 Azzjonijiet trasversali 1. Għandhom jiġu implimentati rabtiet u interfaċċi madwar u fi ħdan il-prijoritajiet tal-Orizzont 2020. Għandha tingħata attenzjoni partikolari f’dan ir-rigward għall-iżvilupp u l-applikazzjoni ta’ teknoloġiji ewlenin abilitanti u industrijali, il-passaġġ mill-iskoperta għall-applikazzjoni fis-suq, ir-riċerka transdixxiplinarja u l-innovazzjoni, ix-xjenzi soċjali u ekonomiċi u l-istudji umanistiċi, it-trawwim tal-funzjonament u l-kisba tal-ERA, il-kooperazzjoni mal-pajjiżi terzi, ir-riċerka u l-innovazzjoni responsabbli inkluż il-kwistjoni tas-sessi, u t-titjib tal-attrattività tal-professjoni tar-riċerka u l-iffaċilitar tal-mobbiltà transkonfinali u transsettorjali tar-riċerkaturi. 2. Meta tiġi appoġġata azzjoni indiretta li tkun ta’ rilevanza kbira għal ħafna mill-prijoritajiet stipulati fl-Artikolu 5(2) jew għal ħafna mill-objettivi speċifiċi fi ħdan waħda minn dawk il-prijoritajiet, l-ammont finanzjarju għal dik l-azzjoni jista’ jiġi kkombinat mill-ammonti allokati għall kull prijorità jew objettiv speċifiku kkonċernat rispettivament. Artikolu 14 In-natura li qed tevolvi tax-xjenza, it-teknoloġija, l-innovazzjoni, is-swieq u s-soċjetà Orizzont 2020 għandu jiġi implimentat b’mod li jiżgura li l-prijoritajiet u l-azzjonijiet appoġġati jkunu rilevanti għall-ħtiġijiet li qed jinbidlu u jqisu n-natura li qed tevolvi tax-xjenza, it-teknoloġija, l-innovazzjoni, is-swieq u s-soċjetà, fejn l-innovazzjoni tinkludi l-aspetti tan-negozju, organizzattivi u soċjali. Artikolu 15 Ugwaljanza bejn is-sessi Orizzont 2020 għandu jiżgura l-promozzjoni effettiva tal-ugwaljanza bejn is-sessi u d-dimensjoni tas-sessi fil-kontenut tar-riċerka u l-innovazzjoni. Artikolu 16 Prinċipji etiċi 1. L-attivitajiet kollha tar-riċerka u l-innovazzjoni mwettqa taħt Orizzont 2020 għandhom ikunu konformi mal-prinċipji etiċi u l-leġiżlazzjoni rilevanti nazzjonali, tal-Unjoni u internazzjonali, inkluż il-Karta tad-Drittijijet Fundamentali tal-Unjoni Ewropea u l-Konvenzjoni Ewropea dwar id-Drittijiet tal-Bniedem u l-Protokolli Supplimentari tagħha. Għandha tingħata attenzjoni partikolari lejn il-prinċipju ta’ proporzjonalità, id-dritt għall-privatezza, id-dritt għall-protezzjoni tad-dejta personali, id-dritt għall-integrità fiżika u mentali tal-persuni, id-dritt għan-nondiskriminazzjoni u l-bżonn li jkunu żgurati livelli għoljin ta’ protezzjoni tas-saħħa tal-bniedem. 2. L-attivitajiet ta’ riċerka u innovazzjoni mwettqa taħt Orizzont 2020 għandhom ikunu ffukati esklussivament fuq applikazzjonijiet ċivili. 3. L-oqsma li ġejjin tar-riċerka ma għandhomx ikunu ffinanzjati. (a) attività tar-riċerka mmirata lejn il-kloning uman għal skopijiet riproduttivi; (b) attività tar-riċerka intenzjonata li timmodifika l-wirt ġenetiku tal-umani fejn dawn il-bidliet jistgħu jintirtu; (c) attivitajiet tar-riċerka intenzjonati li joħolqu embrijuni umani biss għall-iskop ta’ riċerka jew għall-iskop ta’ akkwist taċ-ċelloli staminali, inkluż b’mezzi ta’ trasferiment tan-nuklei taċ-ċelloli somatiċi. 4. Ir-riċerka fuq iċ-ċelloli staminali umani, kemm adulti kif ukoll tal-embrijuni, tista’ tiġi ffinanzjata, u din tiddependeni fuq il-kontenut tal-proposta xjentifika kif ukoll il-qafas legali tal-Istati Membri involuti. Ma għandux jingħata finanzjament għal attivitajiet tar-riċerka li huma projbiti fl-Istati Membri kollha. L-ebda attività ma għandha tingħata finanzjament fi Stat Membru fejn tali attività hija miċħuda. 5. L-oqsma tar-riċerka stipulati fil-paragrafu 3 jistgħu jiġu riveduti fi ħdan il-kuntest tal-evalwazzjoni interim stipulata fl-Artikolu 26(1) fid-dawl tal-avvazi xjentifiċi. Artikolu 17 Kumplimentarità ma’ programmi oħrajn tal-Unjoni Orizzont 2020 għandu jiġi implimentat b’tali mod li jkun jikkumplementa programmi oħrajn ta’ finanzjament tal-Unjoni, inklużi l-Fondi Strutturali. TAQSIMA II OQSMA SPEĊIFIĊI TA’ AZZJONI Artikolu 18 Impriżi żgħar u medji 1. Għandha tingħata attenzjoni partikolari lill-impriżi żgħar u medji (SMEs) biex tkun żgurata l-parteċipazzjoni adegwata tagħhom, u l-impatti tal-innovazzjoni fuqhom, fl-Orizzont 2020. Għandhom jitwettqu valutazzjonijiet kwantitattivi u kwalitattivi tal-parteċipazzjoni tal-SMEs bħala parti mill-arranġamenti tal-evalwazzjoni u monitoraġġ. 2. Għandhom jitwettqu azzjonijiet speċifiċi fi ħdan l-objettiv speċifiku "Tmexxija fit-teknoloġiji abilitanti u industrijali" stipulati fil-Punt 1 tal-Parti II tal-Anness I u kull wieħed mill-objettivi speċifi taħt il-prijorità “Sfidi tas-soċjetà” stipulati fil-Punti 1 sa 6 tal-Parti III tal-Anness I. Dawn l-azzjonijiet speċifiċi għandhom ikunu fil-forma ta’ strument tal-SME dedikat li huwa mmirat lejn it-tipi kollha ta' SME li għandhom potenzjal innovattiv u għandhom ikunu impimentati f’manjiera konsisteni u mfassla skont il-ħtiġijiet tal-SMEs kif hemm stipulat taħt l-objettiv speċifiku "Innovazzjoni fl-SMEs" fil-Punt 3.3.(a) tal-Parti II tal-Anness I. 3. L-approċċ integrat stipulat fil-paragrafi 1 u 2 huwa mistenni li jwassal għal madwar 15 % tal-baġit kombinat totali għall-objettiv speċifiku dwar “Tmexxija fit-teknoloġiji abilitanti u industrijali" u l-prijorità "Sfidi tas-soċjetà" li se jmur għand l-SMEs. Artikolu 19 Sħubiji pubbliċi-privati 1. Orizzont 2020 jista’ jiġi implimentat permezz ta’ sħubiji pubbliċi privati, fejn l-imsieħba kollha kkonċernati huma impenjati biex biex jappoġġaw l-iżvilupp u l-implimentazzjoni ta’ attivitajiet tar-riċerka u l-innovazzjoni li jkunu ta’ importanza strateġika għall-kompetittività u t-tmexxija industrijali tal-Unjoni jew li jindirizzaw sfidi tas-soċjetà speċifiċi. 2. L-involviment tal-Unjoni f'dawk is-sħubiji jista’ jkun f'waħda mill-forom li ġejjin: (a) kontribuzzjonijiet finanzjarji mill-Unjoni għal impriżi konġunti stabbiliti abbażi tal-Artikolu 187 TFUE taħt is-Seba’ Programm Kwadru, suġġett għall-emenda tal-atti bażiċi tagħhom; sħubiji pubbliċi-privati ġodda stabbiliti abbażi tal-Artikolu 187 TFUE; u kopri oħra ta’ finanzjament imsemmija fl-Artikolu [55(1)(b)(v) jew (vii)] tar-Regolament (UE) Nru XX/2012 [Regolament Finanzjarju Ġdid]. Din il-forma ta’ sħubiji għandha tkun implimentata biss fejn il-kamp ta’ applikazzjoni tal-objettivi mwettqa u l-iskala tar-riżorsi meħtieġa jiġġustifikawha; (b) id-dħul fi ftehim kuntrattwali bejn l-imsieħba msemmija fil-paragrafu 1, li jispeċifika l-objettivi tas-sħubija, l-impenji rispettivi tal-imsieħba, l-indikaturi ewlenin tal-prestazzjoni, u l-outputs li għandhom jiġu mwassla inkluż l-identifikazzjoni ta' attivitajiet tar-riċerka u l-innovazzjoni li jirrikjedu appoġġ mill-Orizzont 2020. 3. Is-sħubiji pubbliċi-privati għandhom ikunu identifikati f’mod miftuħ u trasparenti bbażat fuq il-kriterji kollha li ġejjin: (a) il-valur miżjud ta’ azzjoni fil-livell tal-Unjoni; (b) l-iskala tal-impatt fuq il-kompetittività industrijali, it-tkabbir sostenibbli u l-kwistjonijiet soċjoekonomiċi; (c) l-impenn fit-tul tal-imsieħba kollha bbażat fuq viżjoni kondiviża u objettivi definiti b’mod ċar; (d) l-iskala tar-riżorsi involuti, u l-abbiltà li jiġu ingranati investimenti addizzjonali fir-riċerka u l-innovazzjoni; (e) definizzjoni ċara tar-rwoli għal kull wieħed mill-imsieħba u indikaturi tal-prestazzjoni ewlenin maqbula matul il-perjodu magħżul. Artikolu 20 Sħubiji pubbliċi-pubbliċi 1. Orizzont 2020 għandu jikkontribwixxi għat-tisħiħ tas-sħubiji pubbliċi-pubbliċi fejn azzjonijiet fil-livell reġjonali, nazzjonali jew internazzjonali jiġu implimentati b’mod konġunt fi ħdan l-Unjoni. Għandha tingħata attenzjoni partikolari lill-inizjattivi tal-programmar konġunt bejn l-Istati Membri. 2. Is-sħubiji pubbliċi-pubbliċi jistgħu jiġu appoġġati fi ħdan, jew fil-medda, tal-prijoritajiet stipulati fl-Artikolu 5(2), b’mod partikolari permezz ta’: (a) strument ERA-NET li juża għotjiet bħala appoġġ għas-sħubiji pubbliċi-pubbliċi fit-tħejjija, l-istabbiliment ta’ strutturi ta’ netwerking, id-disinn, l-implimentazzjoni u l-koordinazzjoni ta’ attivitajiet konġunti kif ukoll bħala ffinanzjar aġġuntiv (topping up) għal sejħiet individwali konġunti u azzjonijiet ta’ natura transnazzjonali; (b) parteċipazzjoni tal-Unjoni fi programmi li jitwettqu minn diversi Stati Membri f’konformità mal-Artikolu 185 tat-TFUE. Għall-finijiet tal-punt (a), l-iffinanzjar aġġuntiv għandu jkun kondizzjonali fuq livell sinifikanti ta’ impenji finanzjarji minn qabel ta’ entitajiet parteċipanti f’sejħiet u azzjonijiet konġunti. L-istrument ERA-NET jista’ jinkludi objettiv li jiġu armonizzati r-regoli u l-modalitajiet ta’ implimentazzjoni ta’ sejħiet u azzjonijiet konġunti. Dan jista’ jintuża wkoll fit-tħejjija għal inizjattiva bbażata fuq l-Artikolu 185 tat-TFUE. Għall-finijiet tal-punt (b) tali inizjattivi għandhom jiġu proposti biss f’każijiet fejn tkun meħtieġa struttura dedikata ta’ implimentazzjoni u fejn ikun hemm livell għoli ta’ impenn tal-pajjiżi parteċipanti għall-integrazzjoni fil-livelli xjentifiċi, ta’ ġestjoni u finanzjarji. Barra minn hekk, proposti għal inizjattivi msemmija fil-punt (b) għandhom jiġu identifikati abażi tal-kriterji li ġejjin: (a) definizzjoni ċara tal-objettiv li għandu jitwettaq u r-rilevanza tiegħu għall-objettivi tal-Orizzont 2020 u l-objettivi usa’ tal-politika tal-Unjoni; (b) impenji finanzjarji ċari tal-pajjiżi parteċipanti, inklużi impenji minn qabel biex jinġabru investimenti nazzjonali u/jew reġjonali għar-riċerka u l-innovazzjoni transnazzjonali; (c) il-valur miżjud ta’ azzjoni fil-livell tal-Unjoni; (d) il-massa kritika fir-rigward tad-daqs u l-għadd ta’ programmi involuti, kemm l-attivitajiet ikunu simili għal xulxin, u l-proporzon ta’ riċerka rilevanti li jkopru; (e) l-effiċjenza tal-Artikolu 185 TFUE bħala l-aktar mezz xieraq biex jintlaħqu l-objettivi. Artikolu 21 Kooperazzjoni internazzjonali ma' pajjiżi terzi u organizzazzjonijiet internazzjonali 1. Entitajiet stabbiliti f’pajjiżi terzi u organizzazzjonijiet internazzjonali għandhom ikunu eliġibbli biex jipparteċipaw f’azzjonijiet indiretti tal-Orizzont 2020 taħt il-kundizzjonijiet stipulati fir-Regolament (UE) XX/XX [Regoli għall-Parteċipazzjoni]. Il-kooperazzjoni internazzjonali ma’ pajjiżi terzi u organizzazzjonijiet internazzjonali għandha tkun promossa matul u fi ħdan l-Orizzont 2020 biex jintlaħqu, b’mod partikolari, l-objettivi li ġejjin: (a) it-tisħiħ tal-eċċellenza u l-attrattività tal-Unjoni fir-riċerka u l-innovazzjoni kif ukoll il-kompetittività ekonomika u industrijali tagħha; (b) l-indirizzar b’mod effettiv tal-isfidi globali tas-soċjetà; (c) jiġu appoġġati l-objettivi tal-politika esterni u tal-iżvilupp tal-Unjoni, li jikkumplementaw il-programmi esterni u tal-iżvilupp. 2. Azzjonijiet immirati bl-objettiv li jippromwovu l-kooperazzjoni ma' pajjiżi terzi jew gruppi speċifiċi ta’ pajjiżi terzi għandhom ikunu implimentati abbażi ta’ interess komuni u benefiċċju reċiproku, filwaqt li jqisu l-kapaċitajiet xjentifiċi u teknoloġiċi tagħhom u l-opportunitajiet tas-suq, u l-impatt mistenni. L-aċċess reċiproku għal programmi ta’ pajjiżi terzi għandu jkun mħeġġeġ. Sabiex ikun massimizzat l-impatt, għandhom ikunu promossi l-koordinazzjoni u s-sinerġiji ma' inizjattivi ta' Stati Membri u pajjiżi assoċjati. Il-prijoritajiet ta’ kooperazzjoni għandhom iqisu żviluppi fil-politika tal-Unjoni u opportunitajiet għal kooperazzjoni ma’ pajjiżi terzi, kif ukoll nuqqasijiet possibbli fis-sistemi tal-proprjetà intelletwali ta’ pajjiż terz. 3. Barra minn hekk, għandhom jiġu implimentati attivitajiet orizzontali u trasversali biex jiġi promoss l-iżvilupp strateġiku tal-kooperazzjoni internazzjonali taħt l-Orizzont 2020 skont l-objettiv speċifiku “Soċjetajiet inklużivi, innovattivi u siguri” stipulat fil-Punt 6.3.2(d) tal-Parti III tal-Anness I. Artikolu 22 Informazzjoni, komunikazzjoni u disseminazzjoni Il-Kummissjoni Ewropea għandha timplimenta azzjonijiet ta’ informazzjoni u komunikazzjoni dwar Orizzont 2020, inkluż miżuri ta' komunikazzjoni rigward proġetti u riżultati appoġġati. Il-baġit allokat għal komunikazzjoni taħt Orizzont 2020 għandu jikkontribwixxi wkoll biex ikopri l-komunikazzjoni korportattiva tal-prijoritajiet tal-politika tal-Unjoni sakemm huma relatati mal-objettiv ġenerali ta’ dan ir-Regolament. L-attivitajiet għad-disseminazzjoni tal-informazzjoni u għat-twettiq ta’ attivitajiet ta’ komunikazzjoni għandhom ikunu kompitu integrali taħt l-azzjonijiet kollha appoġġati mill-Orizzont 2020. Barra minn hekk, l-azzjonijiet speċifiċi li ġejjin għandhom jiġu appoġġati: (a) inizjattivi maħsuba biex iżidu s-sensibilizzazzjoni u jiffaċilitaw l-aċċess għall-iffinanzjar taħt l-Orizzont 2020, b’mod partikolari għal dawk ir-reġjuni jew it-tipi ta’ parteċipant li mhumiex irrappreżentati biżżejjed; (b) għajnuna mmirata lejn proġetti u konsorzji sabiex jipprovduhom b’aċċess għall-ħiliet neċessarji biex jottimizzaw il-komunikazzjoni u d-disemminazzjoni tar-riżultati; (c) azzjonijiet li jiġbru flmkien riżultati minn firxa ta’ proġetti, inkluż dawk li jistgħu jiġu ffinanzjati minn sorsi oħrajn, biex jipprovdu bażijiet tad-dejta faċli għall-utent u rapporti li jagħtu sommarju tas-sejbiet prinċipali; (d) disseminazzjoni għal dawk li jfasslu l-politiki, inklużi l-korpi tal-istandardizzazzjoni, biex jippromwovu l-użu tar-riżultati rilevanti għall-politika mill-korpi adegwati fil-livell internazzjonali, nazzjonali, reġjonali u tal-Unjoni; (e) inizjattivi biex jitrawmu d-djalogu u d-dibattitu mal-pubbliku dwar il-kwistjonijiet xjentifiċi, teknoloġiċi u dawk relatati mal-innovazzjoni, u biex jittieħed vantaġġ mill-midja soċjali u minn teknoloġiji u metodoloġiji innovattivi oħra. KAPITOLU III KONTROLL Artikolu 23 Kontroll u verifika 1. Is-sistema ta’ kontroll stabbilita għall-implimentazzjoni ta’ dan ir-Regolament għandha tkun ddisinjata sabiex tipprovdi assigurazzjoni raġonevoli dwar l-ilħuq ta’ ġestjoni adegwata tar-riskji relatati mal-effettività u l-effiċjenza tal-operazzjonijiet kif ukoll il-legalità u r-regolarità tat-tranżazzjonijiet sottostanti, filwaqt li tqis il-karattru multiannwali tal-programmi kif ukoll in-natura tal-pagamenti konċernati. 2. Is-sistema ta’ kontroll għandha tiżgura bilanċ adegwat bejn il-fiduċja u l-kontroll filwaqt li jitqisu l-spejjeż amministrattivi u spejjeż oħrajn tal-kontroll fil-livelli kollha, sabiex ikunu jistgħu jintlaħqu l-objettivi tal-Orizzont 2020 u jiġu attratti l-aktar riċerkaturi eċċellenti u l-aktar impriżi innovattivi. 3. Bħala parti mis-sistema ta’ kontroll, l-istrateġija ta’ verifika tal-infiq fl-azzjonijiet indiretti fil-qafas tal-Orizzont 2020 għandha tissejjes fuq il-verifika finanzjarja ta’ kampjun rappreżentattiv tal-infiq tal-programm kollu. Dan il-kampjun rappreżentattiv għandu jiġi kkumplimentat b’għażla bbażata fuq il-valutazzjoni tar-riskji relatati mal-infiq. Il-verifikar tal-infiq fuq l-azzjonijiet indiretti taħt l-Orizzont 2020 għandu jitwettaq b’mod koerenti f’konformità mal-prinċipji tal-ekonomija, l-effiċjenza u l-effettività sabiex jiġi minimizzat il-piż tal-verifika fuq il-parteċipanti. Artikolu 24 Protezzjoni tal-interessi finanzjarji tal-Unjoni 1. Il-Kummissjoni għandha tieħu l-miżuri adegwati biex tiżgura li, meta l-azzjonijiet iffinanzjati taħt dan ir-Regolament jiġu implimentati, l-interessi finanzjarji tal-Unjoni huma protetti permezz ta’ miżuri preventivi kontra l-frodi, il-korruzzjoni u kwalunkwe attività illegali oħra, permezz ta’ kontrolli effettivi u, jekk jinstabu irregolaritajiet, permezz tal-irkupru tal-ammonti li jkunu tħallsu b’mod skorrett u, fejn ikun xieraq, permezz ta’ penali effettivi, proporzjonati u deterrenti. 2. Il-Kummissjoni jew ir-rappreżentanti tagħha u l-Qorti tal-Awdituri għandu jkollhom is-setgħa ta’ verifika, abbażi ta’ dokumenti u kontrolli u spezzjonijiet fuq il-post, fuq il-benefiċjarji kollha tal-għotjiet, il-kuntratturi, is-sottokuntratturi u partijiet terzi oħrajn li rċevew il-fondi tal-Unjoni taħt l-Orizzont 2020. Mingħajr preġudizzju għall-paragrafu 3, il-verifiki tal-Kummissjoni jistgħu jitwettqu sa erba’ snin wara l-aħħar pagament. 3. L-Uffiċċju Ewropew Kontra l-Frodi (OLAF) jista’ jwettaq verifiki u spezzjonijiet fuq il-post fuq operaturi ekonomiċi konċernati direttament jew indirettament minn tali finanzjament skont il-proċeduri stabbiliti fir-Regolament tal-Kunsill (Euratom, KE) Nru 2185/96[20] bil-ħsieb li jistabbilixxi jekk kienx hemm frodi, korruzzjoni jew kwalunkwe attività oħra illegali li teffettwa l-interessi finanzjarji tal-Unjoni f’konnessjoni ma’ ftehim tal-għotja jew deċiżjoni tal-għotja jew kuntratt li jikkonċerna l-finanzjamenti tal-Unjoni. 4. Mingħajr preġudizzju għall-paragrafi 1, 2 u 3, il-ftehimiet ta’ kooperazzjoni ma’ pajjiżi terzi u organizzazzjonijiet internazzjonali u ftehimiet tal-għotja u deċiżjonijiet tal-għotja u kuntratti li jirriżultaw mill-implimentazzjoni ta’ dan ir-Regolament għandhom b'mod espliċitu jagħtu s-setgħa lill-Kummissjoni, il-Qorti tal-Awdituri u lill-OLAF biex iwettqu tali verifiki, kontrolli u spezzjonijiet fuq il-post. KAPITOLU IV MONITORAĠĠ U EVALWAZZJONI Artikolu 25 Monitoraġġ 1. Il-Kummissjoni għandha tagħmel monitoraġġ annwali tal-implimentazzjoni tal-Orizzont 2020, il-programm speċifiku tiegħu u l-attivitajiet tal-Istitut Ewropew tal-Innovazzjoni u t-Teknoloġija. Dan għandu jinkludi informazzjoni dwar suġġetti trasversali bħas-sostenibbilità u t-tibdil fil-klima, inkluż informazzjoni dwar l-ammont ta’ nefqa relatata mal-klima. 2. Il-Kummissjoni għandha tirrapporta u tiddessemina r-riżultati ta’ dak il-monitoraġġ. Artikolu 26 Evalwazzjoni 1. L-evalwazzjonijiet għandhom jitwettqu f’manjiera suffiċjentament fil-ħin sabiex jikkontribwixxu għall-proċess tat-teħid tad-deċiżjonijiet. (a) Sa mhux aktar tard mill-aħħar tal-2017, il-Kummissjoni għandha twettaq, bl-assistenza ta’ esperti indipendenti, reviżjoni tal-Istitut Ewropew tal-Innovazzjoni u t-Teknoloġija. It-tieni allokazzjoni ta’ fondi mill-Istitut Ewropew tal-Innovazzjoni u t-Teknoloġija għandha tkun disponibbli wara din ir-reviżjoni kif stipulat fl-Artikolu 6(3). Ir-reviżjoni għandha tivvaluta l-progress tal-Istitut Ewropew tal-Innovazzjoni u t-Teknoloġija f’konfront ma’ dawn kollha li ġejjin: (i) il-livell ta’ konsum tal-ewwel allokazzjoni ta’ fondi stipulat fl-Artikolu 6(3), u li jiddistingwi bejn l-ammont ta’ flus użati għall-iżvilupp tal-ewwel mewġa ta’ KICs u l-effett tal-fondi inizjali għat-tieni fażi, u l-abbiltà tal-Istitut Ewropew tal-Innovazzjoni u t-Teknoloġija biex jattira fondi mill-imsieħba fil-Komunitajiet tal-Għarfien u l-Innovazzjoni u mis-settur privat, kif stipulat fir-Regolament XX/2012 [ir-Regolament EIT rivedut]; (ii) il-ħin maqbul għall-ħolqien tat-tielet mewġa tal-Komunitajiet tal-Għarfien u l-Innovazzjoni u l-ħtiġijiet finanzjarji programmati ta’ dawk eżistenti skont l-iżvilupp speċifiku tagħhom; u (iii) il-kontribuzzjoni tal-Istitut Ewropew tal-Innovazzjoni u t-Teknoloġija u l-Komunitajiet tal-Għarfien u l-Innovazzjoni għall-prijorità dwar l-isfidi tas-soċjetà u l-objettiv speċifiku dwar “it-tmexxija fit-teknoloġiji abilitanti u industrijali” tal-programm Orizzont 2020. (b) Sa mhux aktar tard mill-aħħar tal-2017, u b’kunsiderazzjoni tal-evalwazzjoni ex-post tas-Seba’ Programm Kwadru li għandha titlesta sa tmiem l-2015 u r-reviżjoni tal-Istitut Ewropew tal-Innovazzjoni u t-Teknoloġija, il-Kummissjoni għandha twettaq, bl-assistenza ta’ esperti indipendenti, evalwazzjoni interim tal-Orizzont 2020, il-programm speċifiku tiegħu, inkluż il-Kunsill ewropew għar-riċerka, u l-attivitajiet tal-Istitut Ewropew tal-Innovazzjoni u t-Teknoloġija, dwar il-kisbiet (fil-livell tar-riżultati u l-progress lejn l-impatti) tal-objettivi tal-Orizzont 2020 u r-rilevanza kontinwa tal-miżuri kollha, l-effiċjenza u l-użu tar-riżorsi, l-ambitu għal aktar simplifikazzjoni u l-valur miżjud tal-Unjoni. Dik l-evalwazzjoni għandha tqis ukoll aspetti relatati mal-aċċess għall-opportunitajiet ta’ finanzjament għal parteċipanti fir-reġjuni kollha, għall-SMEs u għall-promozzjoni tal-bilanċ bejn is-sessi. Dik l-evalwazzjoni għandha addizzjonalment tqis il-kontribuzzjoni tal-miżuri tal-prijoritajiet tal-Unjoni ta’ tkabbir intelliġenti, sostenibbli u inklusiv u r-riżultati tal-impatt fit-tul tal-miżuri preċedenti. (c) Sa mhux aktar tard mill-aħħar tal-2023, il-Kummisjoni għandha twettaq, bl-assistenza ta' esperti indipendenti, evalwazzjoni ex-post tal-Orizzont 2020, il-programm speċifiku tiegħu u l-attivitajiet tal-Istitut Ewropew tal-Innovazzjoni u t-Teknoloġija. Din għandha tkopri r-raġunament, l-implimentazzjoni u l-kisbiet, kif ukoll l-impatti u s-sostenibbiltà tal-miżuri fit-tul, biex jikkontribwixxu għal deċiżjoni dwar il-possibbiltà ta' tiġdid, il-modifika jew is-sospensjoni ta' miżura sussegwenti. 2. L-indikaturi tal-prestazzjoni għall-objettivi ġenerali u għall-Istitut Ewropew tal-Innovazzjoni u t-Teknoloġija, kif stipulat fl-introduzzjoni tal-Anness I għal dan ir-Regolament, u għall-objettivi speċifiċi kif stabbilit fil-programm speċifiku, inkluż il-linji bażi rilevanti, għandhom jipprovdu bażi minima għall-valutazzjoni ta’ kemm intlaħqu l-objettivi tal-Orizzont 2020. 3. L-Istati Membri għandhom jipprovdu lill-Kummissjoni bid-dejta u l-informazzjoni meħtieġa biex ikun possibbli li jsiru l-monitoraġġ u l-evalwazzjoni tal-miżuri kkonċernati. 4. Il-Kummissjoni għandha tikkomunika l-konklużjonijiet ta’ dawk l-evalwazzjonijiet tal-Orizzont 2020, akkumpanjati mill-osservazzjonijiet tagħha, lill-Parlament Ewropew, il-Kunsill, il-Kumitat Ekonomiku u Soċjali Ewropew u l-Kumitat tar-Reġjuni. TITOLU III DISPOŻIZZJONIJIET FINALI Artikolu 27 Dispożizzjonijiet tranżitorji u tħassir 1. Id-Deċiżjoni Nru 1982/2006/KE titħassar b’effett mill-1 ta’ Jannar 2014. 2. Madankollu, azzjonijiet mibdija taħt id-Deċiżjoni 1982/2006/KE u obbligi finanzjarji relatati ma’ dawk l-azzjonijiet għandhom ikomplu jiġu amministrati minn dik id-Deċiżjoni sakemm jitlestew. 3. L-allokazzjoni finanzjarja msemmija fl-Artikolu 6 tista’ tkopri wkoll l-ispejjeż tal-assistenza teknika u amministrattiva meħtieġa biex tkun żgurata t-tranżizzjoni bejn dan il-programm u l-miżuri adottati skont id-Deċiżjoni Nru 1982/2006/KE. Artikolu 28 Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President ANNESS I Linji ġenerali tal-objettivi u l-attivitajiet speċifiċi Orizzont 2020 għandu l-objettiv ġenerali li jibni ekonomija bbażata fuq l-għarfien u l-innovazzjoni madwar l-Unjoni kollha, filwaqt li jikkontribwixxi għall-iżvilupp sostenibbli. Dan se jappoġġa l-istrateġija Ewropa 2020 u politiki oħra tal-Unjoni, kif ukoll il-kisba u l-funzjonament taż-Żona Ewropea tar-Riċerka. L-indikaturi tal-prestazzjoni għall-valutazzjoni tal-progress fil-konfront ta’ dan l-objettiv ġenerali huma: – il-mira tar-R&Ż tal-Ewropa 2020 (3 % tal-PDG); – l-indikatur prinċipali tal-innovazzjoni tal-Ewropa 2020. Dan l-objettiv ġenerali għandu jitwettaq permezz ta’ tliet prijoritajiet distinti, iżda rinforzanti b’mod reċiproku, fejn kull waħda minnhom fiha sett ta’ objettivi speċifiċi. Dawn se jiġu implimentati f’manjiera bla xkiel bil-għan li jitrawmu interazzjonijiet bejn l-objettivi speċifiċi differenti, jiġi evitat ix-xogħol doppju, u jiġi rinforzat l-impatt konġunt tagħhom. Iċ-Ċentru Konġunt għar-Riċerka għandu jikkontribwixxi għall-objettiv ġenerali u l-prijoritajiet tal-Orizzont 2020 bl-objettiv speċifiku li jipprovdi appoġġ xjentifiku u tekniku xprunat mill-klijenti għall-politiki tal-Unjoni. L-Istitut Ewropew tal-Innovazzjoni u t-Teknoloġija (EIT) għandu jikkontribwixxi għall-objettiv ġenerali u l-prijoritajiet tal-Orizzont 2020 bl-objettiv speċifiku li jintegra t-trijangolu tal-għarfien tar-riċerka, l-innovazzjoni u l-edukazzjoni. L-indikaturi għall-valutazzjoni tal-prestazzjoni tal-EIT huma: – organizzazzjonijiet mill-universitajiet, negozji u riċerka integrati fil-Komunitajiet tal-Għarfien u l-Innovazzjoni; – kollaborazzjoni ġewwa t-trijangolu tal-għarfien li twassal għall-iżvilupp ta’ prodotti u proċessi innovattivi. Dan l-Anness jistipula l-linji mifruxa ta’ dawk l-objettivi speċifiċi u l-attivitajiet msemmija fl-Artikolu 5(2), (3) u (4). Parti I. il-Prijorità ‘Xjenza eċċellenti’ Din il-Parti timmira li tirrinforza u testendi l-eċċellenza tal-bażi tax-xjenza tal-Unjoni u li tikkonsolida ż-Żona Ewropea tar-Riċerka sabiex is-sistema tar-riċerka u l-innovazzjoni tal-Unjoni ssir aktar kompetittiva fuq skala globali. Din tikkonsisti f’erba’ objettivi speċifiċi: (a) Il-Kunsill Ewropew għar-Riċerka (ERC) għandu jipprovdi finanzjament attraenti u flessibbli sabiex riċerkaturi individwali kreattivi u b’talent kif ukoll it-timijiet tagħhom ikunu jistgħu jsegwu l-mogħdiji l-aktar promettenti fil-fruntieri tal-għarfien tax-xjenza, abbażi ta’ kompetizzjoni mifruxa mal-Unjoni kollha. (b) It-Teknoloġiji Futuri u Emerġenti għandhoma jappoġġaw ir-riċerka kollaborattiva sabiex tiġi estiża l-kapaċità tal-Ewropa fir-rigward tal-innovazzjoni avvanzata u li tibdel il-paradigmi. Għandha trawwem kollaborazzjoni xjentifika madwar id-dixxiplini dwar ideat radikalment ġodda, ta’ riskju għoli u taċċellera l-iżvilupp tal-oqsma emerġenti l-aktar promettenti tax-xjenza u t-teknoloġija kif ukoll l-istrutturar mifrux madwar l-Unjoni tal-komunitajiet xjentifiċi korrispondenti. (c) Azzjonijiet Marie Curie għandhom jipprovdu taħriġ eċċellenti u innovattiv fir-riċerka kif ukoll opportunitajiet ta’ karrieri u skambju ta’ għarfien attraenti permezz ta’ mobbiltà transkonfinali u transsettorjali ta’ riċerkaturi bl-aħjar preparazzjoni biex jaffrontaw l-isfidi attwali u futuri tas-soċjetà. (d) Infrastruttura tar-Riċerka għandha tiżviluppa infrastruttura Ewropea tar-riċerka għall-2020 u lil hinn, trawwem il-potenzjal tagħhom fir-rigward tal-innovazzjoni u l-kapital uman, u tikkumplimenta dan bil-politika relatata tal-Unjoni u l-kooperazzjoni internazzjonali. Kull waħda minn dawn tat prova li għandha valur miżjud tal-Unjoni għoli. Flimkien, huma jiffurmaw sett potenti u bbilanċjat ta’ attivitajiet li, flimkien ma’ attivitajiet fil-livelli nazzjonali u reġjonali, jipprovdu l-firxa kollha tal-ħtiġijiet tal-Ewropa fir-rigward tax-xjenza u t-teknoloġija avvanzati. Il-ġabra ta’ dawn flimkien fi programm uniku se jippermettilhom joperaw b’aktar koerenza, f’mod razzjonalizzat, issimplifikat u aktar iffukat, filwaqt li tinżamm il-kontinwità li hija essenzjali biex tinżamm l-effettività tagħhom. L-attivitajiet minnhom infushom jħarsu ’l quddiem, jibnu l-ħiliet fuq perjodu ta’ żmien twil, jiffokaw fuq il-ġenerazzjoni li jmiss tax-xjenza, it-teknoloġija, ir-riċerkaturi u l-innovazzjonijiet u jipprovdu appoġġ għal talent emerġenti minn madwar l-Unjoni kollha u l-pajjiżi assoċjati, kif ukoll madwar id-dinja Minħabba n-natura tagħhom xprunata mix-xjenza li fil-parti l-kbira hija “minn isfel għal fuq”, l-arranġamenti tal-finanzjament xprunati mill-investigaturi, il-komunità xjentifika Ewropea se jkollha rwol b’saħħtu biex tiddetermina r-rotot tar-riċerka segwiti taħt il-programm. Parti II, il-Prijorità ‘Tmexxija industrijali’ Din il-Parti timmira li tħaffef l-iżvilupp tat-teknoloġiji u l-innovazzjonijiet li se jkunu l-bażi tan-negozji tal-ġejjieni u li se jgħinu lil SMEs innovattivi Ewropej biex jikbru u jsiru kumpaniji ewlenin fid-dinja. Din tikkonsisti fi tliet objettivi speċifiċi: (a) Tmexxija fit-teknoloġiji abilitanti u industrijali li għandha tipprovdi appoġġ dedikat għar-riċerka, l-iżvilupp u d-dimostrazzjoni dwar l-ICT, in-nanoteknoloġija, il-materjali avvanzati, il-bijoteknoloġija, il-manifattura u l-ipproċessar avvanzati u l-ispazju. Se ssir enfasi fuq l-interazzjonijiet u l-konverġenza ma’ u bejn it-teknoloġiji differenti kollha. (b) Aċċess għal iffinanzjar ta’ riskju li għandu jimmira li jegħleb d-defiċits fid-disponibbiltà tad-dejn u l-finanzjament tal-ekwità għar-R&Ż u kumpaniji u proġetti xprunati mill-innovazzjoni fl-istadji kollha tal-iżvilupp. Flimkien mal-istrument tal-ekwità tal-Programm għall-Kompetittività tan-Impriżi u l-SME, għandu jappoġġa l-iżvilupp tal-kapital ta’ riskju fil-livell tal-Unjoni. (c) Innovazzjoni fl-SMEs li għandha tistimula l-forom kollha ta’ innovazzjoni fl-SMEs, timmira lil dawk b’potenzjal ta’ tkabbir u tinternazzjonalizza madwar is-suq uniku kollu u lil hinn minnu. L-attivitajiet se jimxu fuq aġenda xprunata min-negozju. Il-baġits għall-objettivi speċifiċi “Aċċess għal finanzjament ta’ riskju” u “Innovazzjoni fl-SMEs” se jsegwu loġika xprunata mid-domanda, b’loġika minn isfel għal fuq, mingħajr prijoritajiet iddeterminati minn qabel. Dawn għandhom jiġu kkumplimentati bl-użu ta’ strumenti finanzjarji u strument dedikat tal-SMEs skont loġika xprunata mill-politika fi ħdan il-Parti dwar “Sfidi tas-Soċjetà” u l-obejttiv speċifiku ‘Tmexxija fit-teknoloġiji abilitanti u industrijali’. Orizzont 2020 se jieħu approċċ integrat għall-parteċipazzjoni tal-SMEs, li jista’ jwassal biex madwar 15 % tal-baġits ikkombinati totali għall-objettivi speċifiċi kollha dwar l-isfidi tas-soċjetà u l-objettiv speċifiku “Tmexxija fit-teknoloġiji abilitanti u industrijali” jkun ddedikat għall-SMEs. L-objettiv speċifiku “Tmexxija fit-teknoloġiji abilitanti u industrijali” għandu jsegwi approċċ xprunat mit-teknoloġija biex jiżviluppa teknoloġiji abilitanti li jistgħu jintużaw f’oqsma, industriji u servizzi multipli. L-applikazzjonijiet ta’ dawn it-teknoloġiji biex jissodisfaw l-isfidi tas-soċjetà għandhom ikunu appoġġati flimkien mal-isfidi tas-soċjetà. Parti III. Il-Prijorità ‘Sfidi tas-soċjetà’ Din il-Parti twieġeb direttament għall-prijoritajiet tal-politika u l-isfidi tas-soċjetà identifikati fl-istrateġija Ewropa 2020, u li jimmiraw li jistimulaw il-massa kritika tal-isforzi fis-settur tar-riċerka u l-innovazzjoni meħtieġa biex jintlaħqu l-miri tal-politika tal-Unjoni. L-iffinanzjar għandu jkun iffukat fuq l-objettivi li ġejjin: (a) Saħħa, tibdil demografiku u benesseri; (b) Sikurezza tal-ikel, agrikoltura sostenibbli, riċerka tal-baħar u marittima, u l-bijoekonomija; (c) Enerġija sigura, nadifa u effiċjenti; (d) Trasport intelliġenti, ekoloġiku u integrat; (e) Azzjoni klimatika, effiċjenza tar-riżorsi u l-materja prima; (f) Soċjetajiet inklużivi, innovattivi u siguri. Dawn l-attivitajiet kollha għandhom jieħdu approċċ orjentat lejn l-isfidi, li jiffoka fuq il-prijoritajiet tal-politika mingħajr ma jiddetermina minn qabel l-għażla preċiża tat-teknoloġiji jew is-soluzzjonijiet li għandhom jiġu żviluppati. L-enfasi għandha tkun fuq il-ġbir ta’ massa kritika ta’ riżorsi u għarfien minn kampijiet, teknoloġiji u dixxiplini xjentifiċi differenti sabiex jiġu indirizzati dawn l-isfidi. L-attivitajiet għandhom ikopru ċ-ċiklu kollu mir-riċerka sas-suq, b’iffukar ġdid fuq attivitajiet relatati mal-innovazzjoni, bħall-pilotaġġ, id-dimostrazzjoni, il-pjattaformi għall-ittestjar, l-appoġġ għall-akkwist pubbliku, id-disinn, l-innovazzjoni xprunata mill-utent aħħari, l-innovazzjoni soċjali u l-adozzjoni tal-innovazzjonijiet mis-suq. Ix-xjenzi soċjali u l-istudji umanistiċi għandhom ikunu parti integrali tal-attivitajiet biex jiġu indirizzati l-isfidi kollha. Barra minn dan, l-iżvilupp bażiku ta’ dawn id-dixxiplini għandu jkun appoġġat taħt l-objettiv speċifiku “Soċjetajiet inklużivi, innovattivi u siguri”. L-appoġġ se jiffoka wkoll fuq il-provvista ta’ bażi soda ta’ evidenza għat-tfassil tal-politika fil-livelli internazzjonali, tal-Unjoni, nazzjonali u reġjonali. Minħabba n-natura globali ta’ ħafna mill-isfidi, il-kooperazzjoni strateġika ma’ pajjiżi terzi għandha tkun parti integrali ta’ kull sfida. Barra minn hekk, għandu jiġi pprovdut appoġġ trasversali għall-kooperazzjoni internazzjonali taħt l-objettiv speċifiku “Soċjetajiet inklużivi, innovattivi u siguri”. L-objettiv speċifiku “Soċjetajiet inklużivi, innovattivi u siguri” jinkludi wkoll attività biex tagħlaq id-diviżjoni bejn ir-riċerka u l-innovazzjoni permezz ta’ miżuri speċifiċi biex tiġi rilaxxata l-eċċellenza f’reġjuni anqas żviluppati tal-Unjoni. L-attivitajiet taċ-Ċentru Konġunt għar-Riċerka għandhom ikunu parti integrali tal-Orizzont 2020, sabiex jipprovdu appoġġ robust u bbażat fuq l-evidenza lill-politiki tal-Unjoni. Dan għandu jkun xprunat mill-ħtiġijiet tal-klijenti kkumplimentat b’attivitajiet li jħarsu ’l quddiem. L-EIT għandu jkollu rwol prinċipali fejn jiġbor flimkien ir-riċerka eċċellenti, l-edukazzjoni u l-innovazzjoni u b'hekk jintegra t-trijangolu tal-għarfien. L-EIT għandu jagħmel dan primarjament permezz tal-Komunitajiet tal-Għarfien u l-Innovazzjoni (KICs). Barra minn hekk għandu jiżgura li l-esperjenzi jiġu kondiviżi lil hinn mill-KICs permezz ta' miżuri ta’ disseminazzjoni u kondiviżjoni tal-għarfien immirati, u b’hekk issir promozzjoni ta’ adozzjoni iktar malajr tal-mudelli tal-innovazzjoni madwar l-Unjoni. PARTI I XJENZA EĊĊELLENTI 1. Kunsill Ewropew għar-Riċerka (ERC) 1.1 Objettiv speċifiku L-objettiv speċifiku huwa li jirrinforza l-eċċellenza, id-dinamiżmu u l-kreattività tar-riċerka Ewropea. L-Ewropa stabilixxiet l-ambizzjoni tagħha li timxi għal mudell ekonomiku ġdid ibbażat fuq tkabbir intelliġenti, sostenibbli u inklużiv. Din it-tip ta’ transformazzjoni se tkun teħtieġ aktar minn titjib inkrimentali fit-teknoloġiji attwali. Din tirrikjedi kapaċità ħafna ogħla għal innovazzjoni bbażata fuq ix-xjenza stimulata minn għarfien radikali ġdid, sabiex l-Ewropa tkun tista’ tassumi rwol ta’ mexxejja fil-ħolqien ta’ bidliet paradigmatiċi teknoloġiċi li se jkunu l-katalizzaturi ewlenin tat-tkabbir fil-produttività, il-kompetittività, il-ġid u l-progress soċjali fil-ġejjieni. Tali bidliet paradigmatiċi storikament kellhom it-tendenza li joriġinaw mill-bażi tax-xjenza tas-settur pubbliku qabel ma pproċedew biex jibnu l-pedamenti għal industriji u setturi kompletament ġodda. L-innovazzjonijiet mexxejja mill-aqwa huma assoċjati mill-qrib max-xjenza eċċellenti. Fiż-żmien, l-Ewropa kienet bla dubju fuq quddiem nett, iżda issa waqgħet lura fit-tellieqa biex tipproduċi l-aqwa xjenza u mill-aktar avvanzata u għandha rwol sekondarju meta mqabbla mal-Istati Uniti tal-Amerika fir-rigward tal-avvanzi teknoloġiċi ewlenin ta’ wara l-gwerra. Għalkemm l-Unjoni għadha l-akbar produttur ta’ pubblikazzjonijiet xjentifiċi fid-dinja, l-Istati Uniti tal-Amerika tipproduċi daqs id-doppju tal-aktar pubblikazzjonijiet influwenti (l-aqwa 1 % skont l-għadd ta’ kwotazzjonijiet). Bl-mod simili, il-klassifika internazzjonali tal-universitajiet turi li l-universitajiet tal-USA qed jiddominaw il-postijiet fil-quċċata. U 70 % tar-rebbieħa tal-Premju Nobel fid-dinja jinsabu bbażati fl-USA. Parti mill-isfida hija li filwaqt li l-Ewropa u l-Istati Uniti tal-Amerika jinvestu ammonti simili fil-bażijiet tax-xjenza tas-settur pubbliku tagħhom, fl-Unjoni l-ammont ta’ riċerkaturi fis-settur pubbliku jammonta għal kważi tliet darbiet aktar, u jirriżulta f’investiment sinifikament aktar baxx għal kull riċerkatur. Barra minn hekk, l-iffinanzjar tal-USA huwa aktar selettiv dwar l-allokazzjoni tar-riżorsi għar-riċerkaturi ewlenin. Dan jgħin biex jispjega għaliex ir-riċerkaturi fis-settur pubbliku tal-Unjoni bħala medja huma anqas produttivi u kollha flimkien għandhom impatt xjentifiku kkombinat iżgħar mir-riċerkaturi tal-istess livell li huma ferm anqas numerużi fl-USA. Parti kbira oħra tal-isfida hija li f’bosta pajjiżi Ewropej is-settur pubbliku għadu ma joffrix b’mod suffiċjenti kundizzjonijiet attraenti għall-aħjar riċerkaturi. Il-proċess biex riċerkaturi żagħżagħ b’talent isiru xjenzati indipendenti bħala dritt tagħhom jista’ jieħu ħafna snin. Dan iwassal għal ħela drammatika tal-potenzjal tar-riċerka tal-Ewropa għaliex idewwem l-emerġenza tal-ġenerazzjoni li jmiss ta’ riċerkaturi, li jġibu ideat u enerġija ġodda, u jinkoraġġixxi lil riċerkaturi eċċellenti li jkunu qed jibdew il-karriera tagħhom biex ifittxu avvanz xi mkien ieħor. Barra minn hekk, dawn il-fatturi jaggravaw in-nuqqas ta’ attrattività relattiva Ewropea fil-kompetizzjoni globali għat-talent xjentifiku. L-abbiltà tas-sistema tal-USA li toffri aktar riżorsi għal kull riċerkatur u prospetti aħjar tal-karriera tispjega għaliex hija għadha tattira l-aħjar riċerkaturi mid-dinja kollha, inklużi għexieren ta’ eluf mill-Unjoni. 1.2 Raġunament u valur miżjud tal-Unjoni L-ERC inħoloq biex jipprovdi lill-aqwa riċerkaturi tal-Ewropa, irġiel u nisa, ir-riżorsi li jeħtieġu biex ikunu jistgħu jikkompetu aħjar f’livell globali, billi jiffinanzja timijiet individwali abbażi ta’ kompetizzjoni pan-Ewropea. Dan jopera b’mod awtonomu: Kunsill Xjentifiku indipendenti magħmul minn xjenzati, inġiniera u akkademiċi tal-aqwa reputazzjoni u kompetenzi, jistabbilixxi l-istrateġija xjentifika ġenerali u għandu awtorità sħiħa fuq id-deċiżjonijiet dwar it-tip ta’ riċerka li għandha tiġi ffinanzjata. Dawn huma karatteristiċi essenzjali tal-ERC, li jiżgura l-effettività tal-programm xjentifiku tiegħu, il-kwalità tal-operazzjonijiet tiegħu u l-proċess tal-analiżi inter pares u l-kredibbiltà tiegħu fil-komunità xjentifika. Billi jopera madwar l-Ewropa kollha fuq bażi kompetittiva, l-ERC jista’ jieħu minn ġabra usa’ ta’ talenti u ideat milli huwa possibbli għal kwalunkwe skema nazzjonali. L-aqwa riċerkaturi u l-aqwa ideat jikkompetu kontra xulxin. L-applikanti jafu li jrid ikollhom prestazzjoni tal-ogħla livell, u l-premju jkun finanzjament flessibbli abbażi ta’ kundizzjonijiet ekwi, irrispettivament minn ostakli lokali jew mid-disponibbiltà ta’ finanzjament nazzjonali. Għaldaqstant, ir-riċerka fil-fruntiera tal-għarfien iffinanzjata mill-ERC hija mistennija li jkollha impatt dirett sostanzjali fil-forma ta’ avvanzi fil-fruntieri tal-għarfien, li jwittu t-triq għal riżultati xjentifiċi u teknoloġiċi ġodda u ħafna drabi mhux mistennija, u oqsma ġodda tar-riċerka, li fl-aħħar mill-aħħar jistgħu jiġġeneraw l-ideat radikalment ġodda li se jmexxu l-innovazzjoni u l-ħila tan-negozji li jivvintaw u jindirizzaw l-isfidi tas-soċjetà. Il-kombinazzjoni ta’ xjenzati individwali eċċellenti flimkien ma’ ideat innovattivi hija l-bażi ta’ kull stadju tal-katina tal-innovazzjoni. Lil hinn minn dan, l-ERC għandu impatt strutturali sinifikanti billi jiġġenera stimulu potenti biex tittejjeb il-kwalità tas-sistema Ewropea tar-riċerka kollha, u dan imur lil hinn mir-riċerkaturi u l-proġetti li l-ERC jiffinanzja direttament. Il-proġetti u r-riċerkaturi ffinanzjati mill-ERC jistabbilixxu mira ċara u ta’ inspirazzjoni għar-riċerka fil-fruntieri tal-għarfien fl-Ewropa, iżidu l-profil tagħha u jagħmluha aktar attraenti għall-aqwa riċerkaturi fil-livell globali. Il-prestiġju li jilqgħu persuni li jkunu ngħataw għotjiet mill-ERC u t-“timbru ta’ eċċellenza” li dan iġib miegħu qed jintensifikaw il-kompetizzjoni bejn l-universitajiet u organizzazzjonijiet tar-riċerka oħrajn fl-Ewropa sabiex dawn joffru l-aktar kundizzjonijiet attraenti għall-aqwa riċerkaturi. U l-abbiltà tas-sistemi nazzjonali u l-istituzzjonijiet tar-riċerka individwali li jattiraw u jospitaw persuni li kellhom suċċess fl-għotjiet tal-ERC tistabbilixxi punt ta’ referenza li abbażi tiegħu huma jkunu jistgħu jivvalutaw is-saħħiet u d-dgħufiji relattivi tagħhom, u jirriformaw il-politiki u l-prattiki tagħhom skont dan. Il-finanzjament tal-ERC għaldaqstant huwa żieda mal-isforzi kontinwi fil-livelli tal-Unjoni, nazzjonali u reġjonali biex jirriformaw, jibnu l-kapaċità u jisfruttaw bis-sħiħ il-potenzjal u l-attrattività tas-sistema Ewropea tar-riċerka. 1.3 Linji ġenerali tal-attivitajiet L-attività fundamentali tal-ERC għandha tkun li jipprovdi finanzjament attraenti fit-tul biex jappoġġa investigaturi eċċellenti u t-timijiet ta’ riċerka tagħhom biex iwettqu riċerka li twassal għal skoperti ġodda, u li tkun ta’ gwadann kbir u riskju kbir. Il-finanzjament tal-ERC għandu jingħata skont il-prinċipji stabbiliti sew li ġejjin. L-eċċellenza xjentifika għandha tkun l-uniku kriterju li fuqu l-ERC jagħti l-għotjiet tiegħu. L-ERC għandu jopera fuq bażi minn isfel għal fuq mingħajr prijoritajiet determinati minn qabel. L-għotjiet tal-ERC għandhom ikunu miftuħin għal timijiet individwali ta’ riċerkaturi ta’ kull età u minn kwalunkwe pajjiż fid-dinja, li jaħdmu fl-Ewropa. U l-ERC għandu jimmira li jrawwem kompetizzjoni b’saħħitha madwar l-Ewropa. L-ERC għandu jagħti prijorità partikolari li jassisti riċerkaturi eċċellenti li jkunu għadhom fil-bidu tal-karriera tagħhom biex jagħmlu t-tranżizzjoni lejn l-indipendenza billi jipprovdilhom appoġġ adegwat fl-istadju kritiku li fih dawn ikunu qed jistabbilixxu jew jikkonsolidaw it-tim jew il-programm ta’ riċerka tagħhom. L-ERC għandu jappoġġa wkoll, skont il-bżonn, modi ta’ ħidma emerġenti ġodda fid-dinja xjentifika li jkollhom il-potenzjal li jiksbu riżultati rivoluzzjonarji, u jiffaċilita l-esplorazzjoni tal-potenzjal tal-innovazzjoni kummerċjali u soċjali tar-riċerka li huwa jiffinanzja. Għaldaqstant, sal-2020 l-ERC għandu jimmiru li juri li: l-aqwa riċerkaturi qed jipparteċipaw fil-kompetizzjonijiet tal-ERC, li l-finanzjament tal-ERC wassal direttament għal pubblikazzjonijiet xjentifiċi tal-ogħla kwalità u għall-kummerċjalizzazzjoni u l-applikazzjoni ta' teknoloġiji u ideat innovattivi u li l-ERC ta kontribuzzjoni sinifkanti wkoll biex jagħmel l-Ewropa ambjent aktar attraenti għall-aħjar xjenzati tad-dinja. B’mod partikolari, l-ERC għandu jimmira titjib li jista’ jitkejjel fis-sehem tal-Unjoni fir-rigward tal-pubblikazzjonijiet l-aktar ikkwotati li qegħdin fl-ogħla 1 % fid-dinja. Barra minn hekk, għandu jimmira għal żieda sostanzjali fl-għadd ta’ riċerkaturi eċċellenti minn barra l-Ewropa li huwa jiffinanzja u titjib speċifiku fil-prattiki istituzzjonali u l-politiki nazzjonali biex jappoġġa l-aqwa riċerkaturi. Il-Kunsill Xjentifiku tal-ERC għandu jagħmel monitoraġġ kontinwu tal-operazzjonijiet tal-ERC u jikkusidra kif l-aħjar jikseb l-objettivi tiegħu permezz ta’ skemi ta’ għotjiet li jenfasizzaw iċ-ċarezza, l-istabbiltà u sempliċità, kemm għall-applikanti kif ukoll fl-implimentazzjoni u l-ġestjoni tagħhom, u, jekk hemm bżonn, biex iwieġeb għall-bżonnijiet emerġenti. Għandu jistinka biex iżomm u jkompli jirfina s-sistema ta’ analiżi inter pares tal-ERC li hija mill-aqwa, u li hija bbażata fuq trattament trasparenti, ġust u imparzjali tal-proposti sabiex ikun jista’ jidentifika eċċellenza u talent xjentifiċi mill-aqwa irrelevanti mis-sess, in-nazzjonalità jew l-eta’ tar-riċerkatur. Fl-aħħar nett, l-ERC għandu jkompli jwettaq l-istudji strateġiċi tiegħu biex iħejji u jappoġġa l-attivitajiet tiegħu, iżomm kuntatti mill-qrib mal-komunità xjentifika u partijiet interessati oħra u jara kif għandu jagħmel biex l-attivitajiet tiegħu jikkumplimentaw riċerka li ssir f’livelli oħrajn. 2. Teknoloġiji Futuri u Emerġenti (FET) 2.1. Objettiv speċifiku L-objettiv speċifiku huwa t-trawwim ta’ teknoloġiji radikali ġodda permezz tal-esplorazzjoni ta’ ideat novelli oħrajn u ta’ riskju għoli li jibnu fuq il-pedamenti xjentifiċi. Billi jipprovdu appoġġ flessibbli għar-riċerka mmirata, kollaborattiva u interdixxiplinarja fuq skali varji u billi jadottataw prattiki innovattivi tar-riċerka, li l-għan tagħhom huwa li jiġu identifikati u ssir ħidma fuq opportunitajiet ta’ benefiċċju fit-tul għaċ-ċittadini, l-ekonomija u s-soċjetà. FET għandhom jippromwovu r-riċerka li tmur lil hinn minn dak li hu magħruf, aċċettat jew adottat b’mod ġenerali, u għandhom irawmu raġunar novell u viżjonarju biex jinfetħu mogħdiji promettenti lejn teknoloġiji ġodda potenti, li wħud minnhom jistgħu jiżviluppaw f’paradigmi teknoloġiċi u intellettwali mexxejja għad-deċennji li ġejjin. FET għandhom irawmu l-isforzi biex iwettqu opportunitajiet ta’ riċerka fuq skala żgħira fl-oqsma kollha, inkluż temi emerġenti u sfidi xjentifiċi u teknoloġiċi (X&T) kbar li jirrikjedu federazzjoni u kollaborazzjoni bejn il-programmi madwar l-Ewropa u lil hinn minnha. Dan l-approċċ għandu jkun xprunat mill-eċċellenza u jestendi għall-esplorazzjoni ta’ ideat prekompetittivi bil-għan li jissawwar il-futur tat-teknoloġija, sabiex is-soċjetà tkun tista’ tibbenefika minn kollaborazzjoni tar-riċerka multidixxiplinarja li teħtieġ li tkun ingranata fil-livell Ewropew billi ssir ir-rabta bejn ir-riċerka xprunata mix-xjenza u r-riċerka xprunata mill-isfidi tas-soċjetà jew il-kompetittività industrijali. 2.2. Raġunament u Valur Miżjud tal-Unjoni Skoperti radikali b’impatt trasformattiv jiddependu dejjem aktar fuq kollaborazzjoni intensa fid-dixxiplini kollha tax-xjenza u t-teknoloġija (pereżempju, l-informazzjoni u l-komunikazzjoni, il-bijoloġija, il-kimika, ix-xjenzi tas-sistema terrestri, ix-xjenzi materjali, in-newroxjenzi u x-xjenzi konoxxittivi, ix-xjenzi soċjali jew l-ekonomiji) u mal-arti u l-istudji umanistiċi. Dan jirrikjedi mhux biss eċċellenza fix-xjenza u t-teknoloġija iżda wkoll attitudnijiet ġodda u interazzjonijiet novelli bejn il-firxa wiesgħa ta’ atturi fir-riċerka. Filwaqt li xi ideat jistgħu jiġu żviluppati fuq skala żgħira, oħrajn jistgħu jkunu tant ta’ sfida li jkunu jirrikjedu sforz kbir federat fuq perjodu ta’ żmien sostanzjali. Ekonomiji ewlenin madwar id-dinja irrikonoxxew dan, u hemm kompetizzjoni globali li qed tikber biex jiġu identifikati u segwiti opportunitajiet teknoloġiċi emerġenti fil-fruntiera tal-għarfien tax-xjenza li jistgħu jiġġeneraw impatt konsiderevoli fuq l-innovazzjoni u l-benefiċċji għas-soċjetà. Sabiex ikunu effettivi, dawn it-tipi ta’ attività jeħtieġ li jinbnew malajr fuq skala kbira, permezz tal-federazzjoni fil-programmi kollha f’livelli Ewropej, nazzjonali u reġjonali madwar għanijiet komuni biex jibnu massa kritika, irawmu sinerġiji u jiksbu l-aħjar effetti ta’ ingranaġġ. Il-programm FET għandu jindirizza l-ispettru sħiħ ta’ innovazzjoni xprunata mix-xjenza: minn isfel għal fuq, esplorazzjonijiet bikrija fuq skala żgħira ta' ideat fi stat embrijoniku u fraġli għal bini ta’ komunitajiet tar-riċerka u l-innovazzjoni ġodda madwar oqsma tar-riċerka emerġenti transformattivi u inizjattivi tar-riċerka kbar u federati mibnija madwar aġenda tar-riċerka li timmira lejn il-kisba ta' miri ambizzjużi u viżjonarji. Dawn it-tliet livelli ta’ involviment lkoll għandhom il-valur speċifiku tagħhom, filwaqt li huma kumplimentari u sinerġistiċi. Pereżempju, l-esplorazzjonijiet fuq skala żgħira jistgħu jiżvelaw il-ħtiġijiet għall-iżvilupp ta’ temi ġodda li jistgħu jwasslu għal azzjoni fuq skala kbira bbażata fuq pjanijiet direzzjonali. Dawn jinvolvu firxa wiesgħa ta’ atturi involuti fir-riċerka, inkluż riċerkaturi żgħażagħ u SMEs iffukati fuq ir-riċerka, u komunitajiet ta’ partijiet interessati (is-soċjetà ċivika, persuni responsabbli mit-tfassil tal-politika, l-industrija u riċerkaturi pubbliċi), ikkonċentrati madwar aġendi tar-riċerka hekk kif ikunu qed jitfasslu, jimmaturaw u jiddiversifikaw. 2.3. Linji ġenerali ta’ attivitajiet Filwaqt li l-programm FET jimmira li jkun viżjonarju, trasformattiv u mhux konvenzjonali, l-attivitajiet tiegħu għandhom isegwu loġiċi differenti, minn dawk kompletament miftuħa għal oħrajn bi gradi varji ta’ strutturar ta’ suġġetti, komunitajiet u finanzjament. L-attivitajiet għandhom jagħtu forma aħjar lil-loġiċi differenti għal azzjoni, fl-iskala xierqa, filwaqt li jidentifikaw u jsarrfu f’realtà opportunitajiet ta’ benefiċċju fit-tul għaċ-ċittadini, l-ekonomija u s-soċjetà: (a) Bit-trawwim ta’ ideat oriġinali (‘FET Miftuħin), il-FET għandhom jappoġġaw ir-riċerka xjentifika u teknoloġika fi stat embrijoniku li tesplora pedamenti ġodda għal teknoloġiji futuri radikalment ġodda billi tisfida l-paradigmi attwali u tazzarda tidħol f’oqsma mhux magħrufa. Proċess ta’ għażla minn isfel għal fuq miftuħ għal kwalunkwe idea tar-riċerka għandu jibni portafoll varjat ta’ proġetti fil-mira. Se jkunu fatturi ewlenin l-identifikazzjoni bikrija ta’ oqsma, żviluppi u xejriet ġodda promettenti, flmkien mal-attirar ta’ atturi ġodda u b’potenzjal kbir fis-settur tar-riċerka u l-innovazzjoni. (b) Bit-trawwim ta’ temi u komunitajiet emerġenti (‘FET Proattiv’), il-FET għandhom jindirizzaw għadd ta’ temi tar-riċerka esploratorji promettenti, bil-potenzjal li tiġi ġġenerata massa kritika ta’ proġetti relatati ma’ xulxin li, flimkien, jikkostitwixxu esplorazzjoni tat-temi wiesgħa u b’ħafna aspetti u jibnu ħażna Ewropea tal-għarfien. (c) Billi jidħlu għal sfidi kbar interdixxiplinari tax-X&T (‘FET Mexxejja’), il-FET għandhom jappoġġaw riċerka ambizzjuża fuq skala kbira u xprunata mix-xjenza li timmira li tikseb skoperti xjentifiċi. Tali attivitajiet se jibbenefikaw mill-allinjament tal-aġendi Ewropej u nazzjonali. L-avvanz xjentifiku għandu jipprovdi bażi soda u wiesgħa għall-innovazzjoni teknoloġika futura u l-applikazzjoni ekonomika f’varjetà ta’ oqsma, kif ukoll benefiċċji ġodda għas-soċjetà. It-taħlita t-tajba tal-livell ta’ ftuħ kif ukoll il-gradi varjanti ta’ strutturar tas-suġġetti, il-komunitajiet u l-finanzjament għandhom ikunu definiti għal kull attività biex jiġu indirizzati bl-aħjar mod l-objettivi li se jitwettqu. 3. Azzjonijiet Marie Curie 3.1. Objettiv speċifiku L-objettiv speċifiku huwa li jiġu żgurati l-aħjar żvilupp u l-użu dinamiku tal-kapital intellettwali tal-Ewropa sabiex jiġu ġġenerati ħiliet ġodda u innovazzjoni u b’hekk jiġi realizzat il-potenzjal kollu tagħha fis-setturi u r-reġjuni kollha. Riċerkaturi mħarrġin sew, dinamiċi u kreattivi huma l-materja prima essenzjali għall-aħjar xjenza u l-innovazzjoni l-aktar produttiva bbażata fuq ir-riċerka. Għalkemm l-Ewropa tospita grupp kbir u diversifikat ta’ riżorsi umani b’ħiliet għar-riċerka u l-innovazzjoni, dan jeħtieġ li jissaħħaħ, jittejjeb u jiġi adattatat kontinwament skont il-ħtiġijiet li jevolvu rapidament fis-suq tax-xogħol. Illum hemm biss 46 % ta’ dan il-grupp li jaħdmu fis-settur tan-negozju, li huwa ħafna anqas meta mqabbel mal-kompetituri ekonomiċi ewlenin tal-Ewropa, pereżempju 69 % fiċ-Ċina, 73 % fil-Ġappun u 80 % fl-Istati Uniti. Barra minn hekk, fatturi demografiċi jfissru li għadd sproporzjonat ta’ riċerkaturi se jilħqu l-età tal-irtirar fil-ftit snin li ġejjin. Dan, flimkien mal-ħtieġa ta’ ħafna aktar impjiegi ta’ kwalità għolja fir-riċerka peress li l-intensità tar-riċerka tal-ekonomija tal-Ewropa qed tiżdied, se jkun wieħed mill-isfidi ewlenin li se jaffrontaw is-sistemi Ewropej tal-edukazzjoni, ir-riċerka u l-innovazzjoni fis-snin li ġejjin. Ir-riforma meħtieġa għandha tibda fl-ewwel stadji tal-karrieri tar-riċerkaturi, fl-istudji tagħhom għad-dottorat jew taħriġ postuniversitarju paragunabbli. L-Ewropa għandha tiżviluppa skemi ta’ taħriġ innovattivi u tal-ogħla kwalità, li jkunu konsistenti mar-rekwiżiti kompetittivi ħafna u dejjem aktar interdixxiplinari tar-riċerka u l-innovazzjoni. Se jkun meħtieġ l-involviment qawwi tan-negozji, inklużi SMEs u atturi soċjoekonomiċi oħrajn, biex ir-riċerkaturi jingħatawlhom il-ħiliet tal-innovazzjoni mitluba mill-impjiegi tal-ġejjieni. Se jkun ukoll importanti li tittejjeb l-mobbiltà ta’ dawn ir-riċerkaturi, billi bħalissa din għadha f’livell modest wisq: fl-2008, kienu biss 7 % tal-kandidati Ewropej għad-dottorat li tħarrġu fi Stat Membru ieħor, filwaqt li l-mira hija li dawn jitilgħu għal 20 % sal-2030. Din ir-riforma għandha tkompli f’kull stadju tal-karriera tar-riċerkaturi. Huwa essenzjali li tiżdied il-mobbiltà tar-riċerkaturi fil-livelli kollha, inkluż l-mobbiltà f’nofs il-karriera, mhux biss bejn il-pajjiżi iżda wkoll bejn is-setturi pubbliċi u privati. Dan joħloq stimulu b’saħħtu għat-tagħlim u l-iżvilupp ta’ ħiliet ġodda. Dan huwa wkoll fattur ewlieni fil-kooperazzjoni bejn l-akkademiċi, iċ-ċentri tar-riċerka u l-industrija fil-pajjiżi kollha. Il-fattur uman huwa s-sinsla ta’ kollaborazzjoni sostenibbli li hija l-katalizzatur ewlieni għal Ewropa innovattiva u kreattiva li tkun kapaċi taffronta l-isfidi tas-soċjetà, u li huwa ċentrali biex tingħeleb il-frammentazzjoni tal-politiki nazzjonali. Il-kollaborazzjoni u l-kondiviżjoni tal-għarfien, permezz tal-mobbiltà individwali fl-istadji kollha tal-karriera u permezz ta’ skambji ta’ persunal b’ħiliet għoljin fir-riċerka u l-innovazzjoni, huma essenzjali biex l-Ewropa terġa’ taqbad it-triq lejn it-tkabbir sostenibbli u biex tindirizza l-isfidi tas-soċjetà. Biex l-Ewropa tlaħħaq mal-kompetituri tagħha fir-riċerka u l-innovazzjoni, hija għandha tħajjar aktar żgħażagħ irġiel u nisa biex jaqbdu karrieri fir-riċerka u għandha tipprovdi opportunitajiet u ambjenti ferm attraenti ta’ riċerka u innovazzjoni. L-individwi bl-akbar talenti, mill-Ewropa u minn postijiet oħra, għandhom iħarsu lejn l-Ewropa bħala post prominenti fejn jaħdmu. L-ugwaljanza bejn is-sessi, impjiegi u kundizzjonijiet tax-xogħol ta’ kwalita għolja u affidabbli kif ukoll ir-rikonoxximent huma aspetti kruċjali li għandhom jiġu żgurati b’mod konsistenti fl-Ewropa kollha. 3.2. Raġunament u valur miżjud tal-Unjoni La l-finanzjament tal-Unjoni waħdu u lanqas Stati Membri individwali, ma huma se jkunu jistgħu jindirizzaw din l-isfida. Għalkemm l-Istati Membri introduċew riformi biex itejbu l-istituzzjonijiet tal-edukazzjoni terzjarja tagħhom u jimmodernizzaw is-sistemi tat-taħriġ tagħhom, il-progress għadu mhux l-istess madwar l-Ewropa, u hemm differenzi kbar bejn il-pajjiżi. B’mod globali, il-kooperazzjoni xjentifika u teknoloġika bejn is-settur pubbliku u dak privat għadha ġeneralment dgħajfa fl-Ewropa. Jista’ jingħad l-istess għall-ugwaljanza bejn is-sessi u l-isforz tagħhom biex jattiraw studenti u riċerkaturi barra mill-ERA. Fil-preżent madwar 20 % tal-kandidati tad-dottorat fl-Unjoni huma ċittadini minn pajjiżi terzi, filwaqt li 35 % fl-Istati Uniti tal-Amerika ġejjin minn barra. Sabiex titħaffef din il-bidla, huwa meħtieġ approċċ strateġiku li jmur lil hinn mill-fruntieri nazzjonali fil-livell tal-Unjoni. Il-finanzjament tal-Unjoni huwa kruċjali biex jinħolqu inċentivi għal u jiġu mħeġġa r-riformi strutturali indispensabbli. L-Azzjonijiet Ewropej Marie Curie għamlu progress notevoli biex jippromwovu l-mobbiltà, kemm transnazzjonali kif ukoll intersettorjali, u biex joffru karrieri fir-riċerka fil-livelli Ewropej u internazzjonali, b’kundizzjonijiet eċċellenti ta’ impjieg u xogħol skont il-Karta u l-Kodiċi tar-Riċerkaturi Ewropej. Ma hemm xejn ekwivalenti għalihom fl-Istati Membri fir-rigward tal-iskala u l-ambitu, il-finanzjament, in-natura internazzjonali, il-ġenerazzjoni u t-trasferiment tal-għarfien tagħhom. Dawn saħħew ir-riżorsi ta’ dawk l-istituzzjonijiet li jistgħu jattiraw r-riċerkaturi internazzjonalment u għaldaqstant inkoraġġixxew il-ftuħ ta’ ċentri ta’ eċċellenza madwar l-Unjoni. Dawn servew ukoll ta’ mudell eżemplari b’effett ta’ strutturazzjoni pronunzjat billi xerrdu l-aħjar prattiki tagħhom fil-livell nazzjonali. Permezz tal-approċċ tal-azzjonijiet Marie Curie minn isfel għal fuq, maġġoranza kbira ta’ dawk l-istituzzjonijiet setgħu jħarrġu u jaġġornaw il-ħiliet ta’ ġenerazzjoni ġdida ta’ riċerkaturi kapaċi li jindirizzaw l-isfidi tas-soċjetà. Aktar żvilupp tal-Azzjonijiet Marie Curie se jwassal għal kontribuzzjoni sinifikanti għall-iżvilupp taż-Żona Ewropea tar-Riċerka. Bl-istruttura tagħhom ta’ finanzjament kompetittiv mal-Ewropa kollha, l-azzjonijiet Marie Curie se jħeġġu tipi ġodda, kreattivi u innovattivi ta’ taħriġ bħal dottorati industrijali, li jinvolvu atturi fl-edukazzjoni, ir-riċerka u l-innovazzjoni li jkunu jridu jikkompetu globalment għal reputazzjoni ta’ eċċellenza. Billi jipprovdu finanzjament tal-Unjoni għall-aħjar programmi ta’ riċerka u taħriġ skont il-Prinċipji għal Taħriġ Innovattiv għad-Dottorati fl-Ewropa, dawn se jippromwovu wkoll disseminazzjoni u adozzjoni aktar mifruxa, li jwasslu għal taħriġ għad-dottorat aktar strutturat. L-għotjiet Marie Curie se jiġu estiżi wkoll għall-mobbiltà temporanja ta’ riċerkaturi u inġiniera bl-esperjenza mill-istituzzjonijiet pubbliċi għas-settur privat u viċi versa, biex b’hekk iħeġġu u jappoġġaw universitajiet, ċentri tar-riċerka u negozji biex jikkooperaw ma’ xulxin fuq skala Ewropea u internazzjonali. Bl-għajnuna tas-sistema ta’ evalwazzjoni stabbilita sew, trasparenti u ġusta tagħhom, l-Azzjonijiet Marie Curie se jidentifikaw it-talenti eċċellenti fir-riċerka u l-innovazzjoni f’kompetizzjoni internazzjonali li tagħti prestiġju u għaldaqstant motivazzjoni lir-riċerkaturi biex javvanzaw fil-karriera tagħhom fl-Ewropa. L-isfidi tas-soċjetà li għandhom jiġu indirizzati minn riċerkaturi b’ħiliet għolja u persunal mis-settur tal-innovazzjoni mhumiex biss problema tal-Ewropa. Dawn huma sfidi internazzjonali ta’ kumplessità u kobor kolossali. L-aqwa riċerkaturi fl-Ewropa u fid-dinja jeħtieġ li jaħdmu flimkien fil-pajjiżi, is-setturi u d-dixxiplini kollha. L-Azzjonijiet Marie Curie se jkollhom rwol ewlieni f’dan ir-rigward billi jappoġġaw l-iskambji tal-persunal li se jrawmu mentalità kollaborattiva permezz tal-kondiviżjoni tal-għarfien fil-livell internazzjonali u intersettorjali li hija tant kruċjali għal innovazzjoni miftuħa. L-estensjoni tal-mekkaniżmu ta’ kofinanzjament tal-azzjonijiet Marie Curie se tkun kruċjali għall-espansjoni tal-grupp ta’ talenti tal-Ewropa. L-impatt numeriku u strutturali tal-azzjoni tal-Unjoni se jikber permezz tal-ingranaġġ tal-finanzjament reġjonali, nazzjonali, internazzjonali u privat biex jinħolqu programmi ġodda u biex f’dawk eżistenti jkun hemm il-possibbiltà ta’ taħriġ, mobbiltà u żvilupp tal-karriera fil-livell internazzjonali u intersettorjali. Tali mekkaniżmu joħloq rabtiet aktar sodi bejn l-isforzi fir-riċerka u l-edukazzjoni fil-livelli nazzjonali u tal-Unjoni. L-attivitajiet kollha li jaqgħu taħt din l-isfida se jikkontribwixxu għall-ħolqien ta’ mentalità totalment ġdida fl-Ewropa li hija kruċjali għall-kreattività u l-innovazzjoni. Il-miżuri ta’ finanzjament tal-Marie Curie se jsaħħu l-ġabra tar-riżorsi fl-Ewropa u b’hekk iwasslu għal titjib fil-koordinazzjoni u l-amministrazzjoni tat-taħriġ, il-mobbiltà u l-iżvilupp tal-karriera tar-riċerkaturi. Dawn se jikkontribwixxu għall-miri tal-politika elenkati fl-Unjoni tal-Innovazzjoni, Żgħażagħ Attivi u l-Aġenda għal Ħiliet u Impjiegi Ġodda u se jkunu essenzjali biex idawru ż-Żona Ewropea tar-Riċerka f’realta. 3.3. Linji ġenerali tal-attivitajiet (a) Trawwim ta’ ħiliet ġodda permezz ta’ taħriġ inizjali eċċellenti tar-riċerkaturi L-għan huwa li titħarreġ ġenerazzjoni ġdida ta’ riċerkaturi kreattivi u innovattivi, li jkunu jistgħu jsarrfu l-għarfien u l-ideat fi prodotti u servizzi għall-benefiċċju ekonomiku u soċjali fl-Unjoni. L-attivitajiet ewlenin għandhom ikunu li jiġi pprovdut taħriġ eċċellenti u innovattiv lir-riċerkaturi fl-istadju bikri fil-livell ta’ wara l-lawrja (post-graduate) permezz ta’ proġetti interdixxiplinari jew programmi ta’ dottorat li jinvolvu universitajiet, istituzzjonijiet ta’ riċerka, negozji, SMEs u gruppi soċjoekonomiċi oħrajn minn pajjiżi differenti. Dan se jtejjeb il-prospetti tal-karriera għar-riċerkaturi żgħażagħ ta’